Lifan-Z/Chinese-poetries-txt huggingface dataset:
梦里依稀若在傍，安知觉后忽他乡。裁成出戍衣封去，挑就回纹锦寄将。多谢旧官留破镜，半为荡子守空房。偶逢女伴悲酸叹，不似披缁意味长。
谁云子建卷波澜，诗到黄初最可观。无奈中衰变风起，不应例作晚唐看。煎胶粘莫教春去，秉烛游谁管夜阑。纵有闲愁天样大，此翁烂醉不相干。
健笔当年奡可排，岂知老挟病俱来。芋梨煨熟曾分啖，榾柮烧残共画灰。伏壁尚堪传学者，虞廷犹记和康哉。向时同辇诸君子，输与村翁早乞骸。
小词落拓逼希真，未典春衣未是贫。穷肯磷缁久幽操，老犹熏沐不赀身。营巢燕熟飞来旧，脱袴禽痴唤著新。蜀口尘清江浪白，息头重作太平人。
未爱京师传子真，园池冷落户庭贫。神仙疑是丹丘子，年纪高于绛县人。春去似催花送老，岁荒聊喜麦尝新。晚知嵇阮非酣畅，名与杯中物孰亲。
幼共从师长五年，暮龄彼此各华颠。我辞台斗先还笏，君望蓬莱忽引船。差胜于朝于市者，相携某水某丘边。老儒未至忘情地，便是瞿聃亦泫然。
族甲莆鄞鲜拟伦，儿班玉笋婿朱轮。析财遍及棣华子，艎粟均沾菜色民。乡饮酒希先酌者，洛英会失戴花人。与君世世联墙住，晚筑新阡亦卜邻。
和扁过门千百辈，邓先神妙七闽推。非关玉枕方犹閟，自是金篦刮已迟。天下岂无书未见，世间唯有老难医。绮裘宝马相酬赠，未抵樗翁七字诗。
药囊价重百车渠，肯受村翁折简呼。失喜迎君瞻紫气，必能为我索玄珠。晨兴舐鼎尝残药，夕暝吹灯据槁梧。乞取刀圭补精髓，天公岂忍瞎癯儒。
德远先生学者师，此郎超诣可传衣。凌云才子声名早，煮海麤官气力微。二尺檠商今与古，三家村有是和非。直须满了葵丘戍，策杖溪边待璧归。
珍重吾儿记瞽言，献之玉帐及𬨎轩。汉钳者众商多犯，秦税民深吏少恩。监竹忍馋毋食笋，割葵轻手勿伤根。乌衣子弟多佳者，莫遣诸贤笑后村。
微官便有简书畏，贫舍非无水菽欢。插架签存先世旧，堆床笏美一时观。远书且问平安好，前哲曾嗟嗣守难。了却台参早怀檄，暂归亦可小团栾。
七年侍膝极融怡，半月分襟费梦思。比鹿门翁吾齿耄，作鱼梁吏汝官卑。击鲜何忍为儿溷，反鲊无烦寄土宜。若见省郎问村叟，不能书札尚能诗。
飞锡应来从鹫岭，卓茅浑未有蜂窠。输他灵运先成佛，笑杀僧伽改姓何。一半芋甘堪共饱，六如语妙不须多。珍公棒喝方行用，肯著诗仙挂搭么。
元祐相君才六世，端平朝士不多人。冰翁仙去传佳婿，铁汉亡来有后身。谁向淹中起绵𫈵，何曾阁下掌丝纶。未知造物何年代，昴复储精岳降神。
纷纷健吏奉新书，一点侁星绝世无。钳铁冶人心不忍，秉牢盆笔涕先濡。近臣远作𬨎轩使，法从臞于陋巷儒。懊恼西风情太薄，不吹老泪到苏湖。
玄都观里曾联句，铁壁堂中许附名。客舍炊粱成蝶梦，僧庐煨芋忽鸡鸣。君贤惜不登台辅，吾耄何堪拜老更。直待无身始无恨，有身死到恨难平。
蓬户无人来问疾，薇垣道汝妙通仙。此翁书眼真盲矣，之子心眸愈了然。预算粉郎将死日，能推绛老始生年。清漳守相方悬榻，应助君平卖卜钱。
昔年尚友先君子，晚见贤郎自策名。芹泮佩衿尊郑老，桐江谱牒派玄英。誉髦孰不观朝彩，耄齿吾难主夏盟。若见监州烦问讯，必分风月照寒檠。
梦入华胥国土来，咍㘆不省夜何其。青灯明灭窥昏眩，绛帻殷勤警惰嬉。窗外百禽更唱和，裈中群虱尚贪痴。病翁未得全无事，不作新诗改旧诗。
不知捷径在终南，应是癯儒骨相凡。马负遥瞻隔河洛，牛车蚤已出殽函。自怜鬓雪今垂领，岂料条冰晚入衔。望见蓬莱吾足矣，逆风不虑更吹帆。
陌上传宣学士声，旋施席帽拂华缨。催誊制草依时进，多点宫莲彻夜明。五相一翁真薄命，三君八俊总虚名。世间妙物无过酒，浇得胸中磊块平。
昔掌纶言提史笔，心思目力两徒劳。藏山书可秃千兔，钓海力能连六鳌。空有风号陵上柏，更无春到观中桃。苍梧云暗重华远，泪落当年旧锦袍。
富贵浮荣何足道，纲常大义讵容差。皆云养子将防老，岂若娇婴未识爷。上欲夺情俾归衮，臣宁断腕不操麻。向非十日留黄力，辇路几于误筑沙。
拥万貔貅佩玉麟，内防天堑外边尘。昔尝以处范韩老，今奈何可许史亲。孤士但知怒螳臂，先皇不罪批龙鳞。此身只合山阴住，长作陵边洒扫人。
甫入乌台宾客贺，举朝侧耳听抨弹。臣方抗奏婴龙颔，上已批依免豸冠。皦日方中宁有蔽，佞山一拔了无难。追攀老艾吾安敢，聊喜词臣不辱官。
端平忝缀鹓行末，曾抗纲常疏一通。诸老不能回横议，孤臣犹记寤清衷。鹤林莫掣傲象肘，乌府甘弯射羿弓。西涧相君知我者，箧中尚书记遗忠。
忆昔叨陪册府仙，曾陈大计璪琉前。探符痴妄空劳矣，当璧休祥已灼然。奉玺相真曾浴日，倚楹女岂敢贪天。分明狐赵俱酿赏，不似之推隠去贤。
京华汩没易忘归，欲去还如鸟著𥻿。但见朝臣均佚诏，未闻御制送行诗。执殳昔慕前驱伯，弃扇今如失宠姬。白首渔翁空感慨，当时饯客半皋夔。
善和坊里早多病，翰墨场中竟策勋。径以文辞擢臣向，俄而科第与刘蕡。上方好问经疑义，予不能通史阙文。拈起祈招犹未识，安知五典与三坟。
尧言播告几丝纶，服汉衣冠易介鳞。羞战黑山为虏将，俾王青社备藩臣。招怀河北来降者，响附山东听诏人。可惜蹉跎隳晚节，圣恩尚许庙为神。
卫王自谓过伊周，奕叶珥貂何足酬。四世五公禁太盛，六卿三家僣有由。地寒曾为国远虑，天高未察臣志谋。京桧令终真幸矣，何须接踵贵吊攸。
此篇不是臣当笔，清晓貂珰忽踵门。朕欲散文安用偶，卿多古意勿伤繁。院收同列残篇去，家有先朝圣笔存。臣亿何尝无气性，刍言安得及王言。
身似著冠狂贺监，面如留发老卢能。无丹灶地烧铅汞，有海潮音话葛藤。龙象聋观俱赞叹，犬鸡痴望共飞升。门前蓦有侵晨客，向道先生寝未兴。
艾翁孝庙老词臣，曾许樗翁接后尘。想见柳边飞盖客，不忘花外小车人。无斜封出公严惮，有赐金挥仆未贫。闻上三房归大手，周洪以后欠新纶。
因交明允知坡颍，喜少公文更雅醇。方幸儒林得吾子，奈何宰相失斯人。未挥潞国告廷制，久作河阳入幕宾。自古埙箎宜送奏，开元张垍与张均。
三入承明倦论思，都门祖帐忆当时。琴弹古调将归操，箧宝初心送别诗。经岁空函无一字，侵朝明镜有千丝。遥知手内封还笔，山尚堪移此不移。
几年病卧禅床上，一旦名标御札中。收召东都无处士，记怜北谷有愚公。依然晚景垂衰白，胜似天街踏软红。多谢皋夔与周召，十分结裹后村翁。
狂胡昔犯高安郡，井邑皆经蹀血余。儿童犹记驯治化，盗贼能全白鹤居。子政子骏皆博学，公是公非各著书。侍郎鼎贵殿诸老，刘氏愈蕃而大欤。
阅尽诸公上要津，丹山除目一番新。六卿尤重大宗伯，九制须还老舍人。太史将封乃留滞，纪瞻虽召尚逡巡。应怜公干今衰病，频寄书来寂寞滨。
再尹神皋逾两载，市无群鬭狱无冤。至尊犹遣使传诏，细故何烦士举幡。昨日千牙兵绕帐，今朝几个客过门。悬知一念尤忠爱，报大臣知圣主恩。
去国亲朋风雨散，惟君从步至徐州。时清相有客云意，力薄吾无荐祢恩。远遁犹疑在空谷，大招安肯入修门。忽闻社友传新讣，枯目滂然有泪痕。
檄笔骚情俱妙绝，它人才少子才多。分桐江派从初祖，在孔门中占二科。此去潘舆添燕喜，向来韩木尚婆娑。传闻仲举高悬榻，应待元寮入礼罗。
沙虱鬼车微物尔，偶然逢彼立灾身。朵颐唇吻中伤汝，射影疮疣点污人。读卫生书思解毒，持降魔咒竟无神。寄声禽大休轻出，莫向荒山点水滨。
只留一影伴山房，坐待墙西隙月光。鹤忽归来寻旧里，燕犹相对语斜阳。虽无传附青云显，赖有书消白日长。万一载醪人问字，为言侬仅识偏旁。
曾从庄列问端倪，俗学区区等瓮鸡。佛法须偿蚯蚓债，帝魂化作杜鹃啼。安知丞相嗔如屋，但见山公醉似泥。它日门人求注脚，只须标作饮中题。
出山已不辨东西，新径多岐失故蹊。源里飘红无杂树，村中戴白有遗黎。略加𫈵识认来路，似有茅茨遥隔溪。太守渔郎两痴绝，自迷岂解指人迷。
两翁虽老殊精悍，笔力纵横可掣鲸。晚各为农同保社，昔偕谒帝入承明。不嫌华发称遗老，犹冀余年看太平。从古文章家鲜继，弓寮自可主齐盟。
试把过江人物数，溪翁之外更谁哉。不争百草群芳长，宁殿千花万卉开。周庙瑟曾三叹咏，舜廊琴亦载赓来。老人高唱儿童和，眼见蟠桃熟几回。
四十年前忝此除，偶因诗祸免题舆。故交反眼炎凉异，岁月惊心露电如。衔内条冰疑有欠，镜中须雪摘无余。南州剩有随阳雁，若比江湖易寄书。
历监三郡无殊渥，饱阅千帆奈逆风。晋尚高谈重方外，汉称半刺曰治中。不惟守听廉丞语，所至民歌别驾功。他日潮人感遗爱，祠槎溪老又祠公。
玉守清无一点尘，泠泠笙鹤下青旻。大期爵德尊三者，上界神仙第一人。经画中原皆向化，燮调四序总如春。自怜九袠须眉老，笼鸽难陪祝寿宾。
御堦人看放班回，谁记乾淳旧事哉。进卷已尝观所主，闻弦上欲老其才。割鸡必待民谣著，峨豸多由县谱来。莫道胜流俱不屑，艾轩做了到诚斋。
昏昏默默嗟衰朽，白白红红忆盛强。自古人惟称单父，至今我尚爱桐乡。刈时留取葵根在，拔处无令薤本伤。邑有澹台辈流否，不妨迎致向琴堂。
吾观明府毫端妙，传得尊公肘后方。番俗尚歌汉东柳，莆人不剪召南棠。威驱未若心怀惠，内荏徒然外抑强。想见江乡与闽峤，家家各炷一炉香。
唱名纳禄尤崖异，誓墓休官更崛奇。先辈翔而皆集矣，广文得此欲逃之。圣门岂不高曾晳，列传何为首伯夷。虎帅听君谁敢犯，莫欺此老白须眉。
诸老皆曾接典型，鹅湖一辈亦豪英。晚持师说尤坚垒，不怕兵家会斫营。晴色极佳宜岁事，郊行因好访民情。朝家要采风谣否，第一君侯号治平。
还山非敢厌承明，鹤唳鶑啼若个清。警句摘稀惭杰思，博封冰少见交情。当年扈跸重金贵，他日飞空一剑轻。莫问路头何处去，出门万里水云程。
天官长榜该差久，公相繁机押敕迟。佩玉徐行真上介，着鞭先发任群儿。方惭当宁询黄发，绝喜吾宗见白眉。闻说守侯留祢墨，水衡召拜必同时。
箪瓢久已甘颜巷，笔橐先曾侍汉廷。杜视王侯等蝼蚁，坡轻名利比蜗蝇。更无荐鲔仪登俎，时有求羊炬入陵。老矣终身作伧父，诸公努力佐中兴。
端嘉已羡谷鶑迁，不觉龙飞又几年。坡老尝称少公胜，伯淳曾道二哥贤。腾笺内举虽如此，秉笔中书岂必然。岁晚偶同耆旧传，瞎翁安得似癯仙。
两轮屋角走如梭，争奈樗翁老病何。富贵时来年少去，神仙者少死人多。形羸全赖儿扶掖，诗退犹须友切磋。莫嗟狂吟无律吕，古人不废饭牛歌。
迺翁去记玉楼成，岁帅乡人祀洛英。文耀可无田助祭，象贤赖有谷传声。奇葩融结双莲瑞，奕叶追攀五桂荣。累将重侯何足道，几人三世有诗名。
梅经御史鞫成案，村荷先皇敕扁堂。少日不容人入社，暮年甘被子侵疆。不应愚谷知名姓，惟许孤山擅影香。岂独江湖酬唱者，卷中诸老半存亡。
自从风雅陵夷后，吟到梅村世岂多。旷达知章归后作，轩昂予美醉时歌。击蒙何止闻童稚，谴疟犹堪去病魔。一听牙弦三叹息，今无钟子奈诗何。
藐予小子衰残迫，惜我先人老寿稀。厚币能牵四皓出，画图幸送二疏归。子玄亘古芬芳史，伯始终身粪上讥。颕叔资深俱已矣，岂无来者判聃非。
挟策端平偶见遗，不旋踵已遇嘉熙。虽闻栖楚叩墀语，不见阳城伏合时。下殿君能和富范，上房吾愿让夷夔。或疑廉蔺曾相避，知两翁心更有谁。
躬圭宝箑俱藏起，出入惟消笠与蓑。农说雨旸差有准，客谈间谍易传讹。丰年海熟田尤熟，圣代朝和野亦和。纵使大寒并大暑，小车时出至行窝。
鬻文卖赋今能几，穷薄常因病折磨。宁作地仙事思邈，不教天女恼维摩。乞骸幸已逃空谷，养气难于塞决河。岂是先生老而健，修方多更阅医多。
小窗不复听吾伊，时有蛩声出吻悲。曲宴无歌赓太液，中痟止酒饮华池。谁将晓雪堆新鬓，自拨寒灰锻近诗。未敢热瞒同社友，草鞋尚欲远寻师。
百岁将阑猛省惊，六根不足可怜生。古人使祝为祈死，叔世无人吊失明。昔挨残更羞渴睡，今当清昼要扶行。时于梦里瞻星斗，愁绝邻鸡腷膊声。
越境迎医伎又穷，残骸奉施与天公。外庭幸际清明始，内障如囚黑暗中。贝叶今难开只眼，薰弦昔忝和重瞳。暮年膝上惟文度，常挈书灯伴乃翁。
甫登鳌顶浩然归，岂是区区较粟薇。纵使吠声杂尧桀，可无直笔辨聃非。雷音首占第一义，黛色终当四十围。想见朝阳鸣未已，在岐山下莫高飞。
又从天禄合中归，厌太官羊忆苦薇。伋瑗昌言忧国事，永钦沽直暴君非。贵人高爵悬金印，狎客闲情减带围。独有冥鸿惜毛羽，刺天未肯羡群飞。
宁作青袍朝士归，烹羔未必胜羹薇。易贪尘世好官职，难泯人心真是非。战士未收青野骨，将军谁报白登围。可怜鸠鷃藩篱下，岂识垂天翼怒飞。
满插花黄沃巨杯，一丝不遣挂襟怀。若非供奉仙重谪，必是玄真子再来。有妓分甘徒自臭，无奴负锸也须埋。平生不喜名浮实，佳传何消上曲台。
齿宿何妨意尚新，向来误认假为真。漏名左相门首客，占籍愚公谷里人。上知岂无千虑失，下官惟有两眉颦。史臣传与颂台谥，未抵杯中物切身。
时贤多以刻为明，抚字催科鲜并行。闻旧吏民皆向化，喜新令尹不求赢。察帘外事非中道，立路傍碑亦近名。莫比寻常贵公子，长官清若一书生。
制难由来在一贤，青冥𫓧钺授中权。汉家固已收群策，胡运何曾有百年。不待焦头蒙上赏，莫云斡腹是虚传。提封五筦包鲸浸，黎母山犹在次边。
此段君王付托谁，明公身可荷安危。常游簪带春携客，忽夺昆仑夜出奇。忠定罢兵才建绍，襄公讨叛止邕宜。腐儒虽惫如同载，堪稿平蛮第二碑。
西埜约余同荐祢，六丁力尽不能留。霜蹄屡蹶追风骠，皓首还登载月舟。伊昔士元曾别驾，即今子美尚参谋。浮荣膜外何须较，且可归来秉烛游。
曾见弘文馆盛开，难将汗脚涴金台。搜山不见之推出，入海难呼太白来。士各自媒谁待聘，世皆欲杀少怜才。空存先帝昭回笔，永閟巾箱不忍开。
自古名家岂偶然，虽游于艺必精专。经生各守单传旧，国弈常争一著先。马老于行知向导，鹄腾而上睹方圆。殷勤寄语同袍者，努力磨教铁砚穿。
建隆事得之遗老，畴昔曾参野史看。后阁夜犹歌玉树，陈桥日已涌金盘。可怜李主归朝晚，专靠江神立国难。谁道齐兵当十万，一身杌陧不能安。
吾夫子喜称遗逸，太史公亦传滑稽。尧帝杯曾逊巢许，武王粟不饱夷齐。拾来穗即万钟禄，采下薇堪百瓮虀。不是狂言大无当，闻之啮缺与王倪。
城里惟楼尽见山，使君小筑可三间。弓旌招莫返长往，炉灶坏方求大还。及菊未荒归栗里，有芝堪茹老商颜。鹤书曾赚幽人出，只恐先生又予环。
万里求师脚力顽，可怜无药驻童颜。游梁曾在邹枚右，反鲁安能季孟间。但见堆金守郿坞，未闻全璧出函关。尧如天大逃焉往，莫费巢由自买山。
五朝际遇诸家少，四叶封崇一品荣。不似鶑花贵公子，宛然萤雪老书生。交游绿野旧宾客，濡染沧洲贤父兄。吾老埋辞失之约，余哀翻入薤歌声。
隆干事契姑休论，岁晚相看成两翁。吾女偶沾郊霈下，君儿亦脱县滩中。清伊高会耆英少，碧濑新丘伉俪同。我有蔡邕书欲付，未知何日兆非熊。
银台曾奋涂归笔，我亦留花批逆鳞。早共裂麻沮裴相，晚甘负耒作滕民。儿斑衣从双旌贵，母绣帘迎万户春。方拥皇华荒大国，误他多少借留人。
不惟婆嫂咸嗟惜，学语儿知此母贤。味薄居常喜蔬食，心慈劝勿用蒲鞭。若非腾上天宫里，必是迎归海岸边。九十老农来祖奠，眼枯不觉亦潸然。
赣州牧念予绝洁，见遗上衣并下裳。泽畔羊裘未韬晦，雪中鹤氅太清狂。笑金谷友望尘缪，经紫阳翁考古详。更惠鸡栖车一乘，十分结裹老文昌。
初裁隠服师杨陆，忽赠身章别一般。似雪精𫄨为表襮，比花文锦作中单。何妨俗笑浩然耸，不要人怜范叔寒。孰若子衣安且吉，绝胜剑履进贤冠。
后学鲜能舍瑟作，古人未免假韶鸣。不劳左辖诵新句，却爱老婆呼旧名。史馆谁征段公事，雠家妄作武侯评。人间安得忘忧物，为窭儒生浇不平。
识之无字忆髫年，霍地红颜变雪颠。求狗监人难复得，如鸡林相岂非贤。鲤庭闻处才三百，蚓窍吟来忽五千。寄语毛韩并卫卜，不烦序亦不烦笺。
顶雪无多爬欲秃，眼花乱发捏来空。何如自号四休叟，不要人扶独乐翁。纯白固知难讳老，大丹未必可还童。不知后世评碑板，似李邕耶似蔡邕。
主公已换老龙名，部曲无知觊宠灵。执爨婢权呼小玉，拾樵童暂叚奴星。旋推邻叟称尊宿，兼命雏孙曰宁馨。稚子不知侬烂醉，刚来耳畔唤教醒。
户外跫然闻足音，或怀漫刺袖新吟。樽空愧不能觞客，绠短如何敢汲深。薄俗求疵谁揜恶，先贤虑患或阳喑。国人岂待侬箴儆，持在萤窗且自箴。
少狂费尽一生心，丛稿如山雪满簪。杨子雕镌夸赋丽，唐人锻炼说诗深。寒来尚可披裘钓，穷杀何妨带索吟。社友萧疏吾老大，安知来者不如今。
畴昔荣途分寸跻，危机不合上云梯。凤皇池有人争夺，鹦鹉洲无客敢题。早不修真坏丹灶，晚方受箓脱金闺。羽毛只可如鸦雀，谁遣君为吐绶鸡。
回貤异渥未之闻，凛凛乾淳生气存。频对青藜真济美，虽埋玉树尚追尊。奉新鸾诰陈幽壤，距小麟台只近村。太息琰玄皆耄矣，诔成姑以寝为园。
鸡报东方欲白时，林林群动起飞驰。匹居岘上入城少，颇怪淮南拔宅迟。惊饵何妨潜密藻，安巢谨勿托危枝。末年慕用寒山子，不是行家本色诗。
樗翁九袠逢初度，洛社耆英共举杯。富相苦邀康节入，温公亦喜小程来。每惭席上陪真率，谁道窝中爱打乖。不怕醉归卢老攧，芙蓉月恰照人怀。
洛中旧话谁拈出，几载寥寥有此杯。迂叟力辞年高晚，先贤羞与尹俱来。宁陪邵子称安乐，免使欧公笑僻乖。况值霜天好风月，皱眉不若且舒怀。
景迫桑榆欢意少，相依药椀与茶杯。忽闻有客载醪过，谁道无人裹饭来。家在恍惊如鹤化，岁丰未可罪龙乖。闲吟不与君争巧，自作村田乐散怀。
少豪扛鼎复搴旗，倏忽才情已竭衰。今无百斤金买赋，古有九千缣作碑。毛锥尽秃难藏老，麈尾高悬合授谁。他日学人求肘后，不消挽些与哀词。
吾门不幸去华亡，赖有高才出雁行。自拟退之称稍黠，孰云白也是阳狂。表阡鹤许侬归老，饮砚虹为汝发祥。它日雏鶑燎黄诰，分墦应许及联墙。
昔受浮丘伯密传，骎骎辕固伏生年。试横牧笛花间饮，胜著朝冠柏下眠。天上锦袍曾夺得，山中石砚又磨穿。生来羞舐淮南鼎，且戏尘寰作地仙。
过去光阴电莫追，镜中非复旧须眉。已拼眸子难重朗，犹幸心官可苦思。太极旋闿无极义，极玄更有又玄诗。此篇若问何人作，向道山中老古锥。
倾城迎侯锦归忙，儿女鲜衣妓晓妆。龙首榜来春满郡，鸡栖车已夕还乡。团司局结慈恩寺，一炬灯传旧弼坊。莫作寻常先辈看，淳熙相府甲科郎。
射策人如射利忙，岂知世有古来妆。汉庭儒半坏科举，天下士宁论国乡。但诧高标广寒殿，谁能更读善和坊。观君毛羽真鸾凤，羞杀麤豪白面郎。
病翁无计出愁城，喜甲科郎竞拾青。主礼尤隆真刺史，华宗相望两魁星。董生至论惟三策，韦氏单传只一经。举首爱身如拱璧，修于家肯献于廷。
脍人肝与采山薇，举世营营为饱饥。始信洋洋而逝矣，已烹鶂鶂复哇之。伏雌雉亦防身害，畴昔羊能兆祸基。独有广文君卓识，残杯冷炙也牢辞。
精舍观书二十年，偶窥沸鼎出馋涎。小豪已草黄巾檄，老大遭烧赤壁船。半夜宫嫔和泪诀，当时汉禅只心传。后来仍有朱三辈，欲比英雄恐未然。
霸略谁堪敌伯符，每开史册想规模。一千扫众横江去，十七成功自古无。不分老瞒称猘子，便呼公瑾作姨夫。君看末命尤奇特，指顾张昭为托孤。
老瞒虐焰市朝空，宗室惟余大耳翁。汉贼有谁分逆顺，关河无地著英雄。紫髯久矣营江表，黄屋萧然寄峡中。可惜姜维胆如斗，功虽不就有余忠。
荣途素定不须忙，羞作春妍爱古妆。众促夺袍诗进御，君宁微服夜归乡。怪来尊老升歌席，移就菩提养病坊。闻说重题新鹤表，分留印绶与诸郎。
囝罢相依萤雪边，安知今汝亦华颠。宁从款乃翁孤钓，肯要原夫辈一联。儿向诗中得三昧，吏钳纸尾怕分权。客言大尹尤谦挹，每见屏星榻必悬。
帝失遗珠不知处，离朱象罔遍咨询。彼皆宗此于方外，汝独问之于水滨。求我声音难见佛，得吾骨髓别无人。即今牛骥嗟同皂，天网何时罩凤麟。
遍行海角与天涯，烟阁云台不似家。无肉并无子猷竹，失侯不失邵平瓜。难藏白发惟菱照，晚悟朱荣若槿花。惭愧孙曾来贺岁，劝翁椒酒各斟些。
忽被黄符迫下山，许携苕帚面天颜。早知锦缆盛宫女，因舍红巾问阿环。空有蚋蝇侵玉骨，断无龙虎守金丹。秋坟翁仲相酬答，日落僧归家闭关。
赤肉团终当败坏，臭皮袋死尚贪痴。生憎铜镜催白发，残著珠襦待赤眉。高筑迷楼愁鬼瞰，多为疑冢怕人知。吾评裸葬尤坚久，来往何曾挂一丝。
衰桐无叶报萧飕，卧听窗声作许愁。檠暗冷光侵砚几，瓦疏飞片落香篝。病思结客游梁苑，狂爱提军入蔡州。也欲访梅湖畔去，黄尘满袖欲盟鸥。
西汉君平莫是渠，萧然闭肆或旬余。青囊系肘藏仙诀，黑子如毛录谶书。屡倩揲蓍爻每验，近闻咒枣病皆除。闲时更取离骚看，怕有灵均犹卜居。
丫髻唐衣八尺长，试看风骨已昂藏。丹成屡诧飞升去，客至多称吐纳忙。近习星文兼卖卜，每寻洞穴不赍粮。或云曾与阵抟遇，拟问先生乞睡方。
晴窗蚤觉爱朝曦，竹外秋声渐作威。命仆安排新暖阁，呼童熨贴旧寒衣。叶浮嫩绿酒初熟，橙切香黄蟹正肥。蓉菊满园皆可羡，赏心从此莫相违。
珥貂不爱爱凭熊，似喜闽山入眼浓。燕寝香渍公事简，围腰金重宦情慵。颇闻昭代洵黄发，未许先期访赤松。十万人家同祝颂，衮衣从此入登庸。
官府升平戟卫严，退衙惟与客清谈。宽和却笑闽溪急，苦硬翻嫌建茗甘。南国只今歌召伯，汉庭早晚相曹参。情知金鼎催调燮，驿路梅开雪意酣。
木落山空独占春，十分清瘦转精神。雪疏雪密花添伴，溪浅溪深树写真。三弄笛声风过耳，一枝筇影月随身。吟罢欲断相逢处，恐是孤山隠逸人。
一亩青苔半落英，蜂忙蝶懒互卿卿。燕泥干后儿初落，鱼尾轻时子遍成。闲拂午窗惊野马，梦游天竺听华鲸。舍南有柳纤纤在，不奈双蝉占取鸣。
薰风轩槛晓晴开，郁郁桐阴手自栽。二水合流当户过，一山分影入楼来。琴逢良夜时挥弄，诗欲名家巧翦裁。可羡一廛安所适，纷纷车马汩黄埃。
山有灵芽可点金，名医未遇若为寻。药房掩昼情多感，竹榻逢秋老不禁。座上遍将唐帖揭，架中闲取晋诗吟。病怀得此相料理，更接兰交问讯音。
千里双鱼贲草堂，中藏瓌异夜腾光。兴因东阁增怀想，影落前荣不寄香。四韵休夸毛颖伎，几回曾误寿阳妆。感公意过兼金馈，惭乏琼琚展报襄。
桐阴吟社忆当年，别后攀梅结数椽。湖海有声推逸韵，弓旌不至叹遗贤。儿收残稿能传业，自志平生不愧天。航便双鱼无复得，夹山西望泪潺湲。
懿德遐龄世所尊，浓薰班马到诸孙。疏荣花诰加宏邑，赐第兰阶侈异恩。了了三乘言外趣，如如一性定中存。鱼轩应向西方去，知在莲花第几根。
无眠辗转听更残，心绪如丝起万端。煎药炉边童梦晓，读书檠下妇纫寒。狻猊断火香犹婉，促织催秋袂怯单。愿子大贤康节语，此情于我一般般。
倦叟寻芳藉短筇，故人解后一尊同。明霞浸水疑铺锦，彩阁横溪俨卧虹。猿去复归啼晓嶂，僧来相伴立春风。雪涛湍激开寒闸，涤尽尘襟万虑空。
情同义合亦前缘，得此兰交慰晚年。旋𦶟古香延夜月，试他新茗瀹秋泉。君停逸驾谈何爽，客寄吟编句极圆。可惜病翁初止酒，不能共醉桂花前。
近因稚子传来意，知许衰翁两印章。字画莫教凡手刻，形模当取古人长。六书今独行秦峄，三体空闻设汉庠。后世阳冰能复古，未知何日寄文房。
寒釭旋擿动冥搜，泓玉摩研万象愁。铁版响廊催早粥，铜壶添水易新筹。一声鸡唱惊残梦，再听鸦群过小楼。可惜秋光帷帟隔，料应河汉五更收。
今朝王母䜩西池，葱蒨祥烟霭绣帷。坐摘蟠桃华寿席，行看丹桂发孙枝。鱼轩锦毂花千叠，鸾诰金铃络四垂。好是殷勤千岁祝，老莱先酌后门楣。
向来莲社本遗荣，勾引渊明造道场。梵叶翻残空佛印，念珠持久现圆光。秋花依约生凉意，暑雨微茫送夕阳。客退饭余无个事，翛然一枕到羲皇。
波光山色两盈盈，短策青鞋信意行。葑草烟开遥认鹭，柳条春早未藏鶑。谁家艳饮歌初歇，有客孤舟笛再横。风景无穷吟莫尽，且将酩酊乐浮生。
已叹长安索米难，可禁风雪满长安。无家又是于人借，有命从来只自宽。春入园林根觉煖，色连天地眼生寒。西湖寂寞梅无伴，合向孤山忍冻看。
六经宇宙包无际，消得斯文一贯穿。万水混茫潮约海，三辰焕烂斗分天。鸢鱼察理河洛后，金玉追章秦汉前。遥夜并听仍暗味，奎明谁敢第三篇。
前月相过了无恙，小窗画卷手亲开。不知翁作仙游去，忽见儿封圹记来。寂寂芸居香不断，凄凄松坞韵堪哀。客中为洒秋风泪，尚想吟魂绕夜台。
羁游何事复来东，岂是三生太史公。舞鹤台空丹蜕井，见龙坛古瑞名宫。石帆酒瓮遗秦迹，玉简金书閟禹功。万壑松风秋愈壮，直将幽意问穹隆。
推敲久不见新裁，函轴光芒寄草莱。音调似于清庙听，风骚知自建安来。每嗟衰晚同篱菊，岂意先春得岭梅。拂拭尘轩对清绝，愧无锦段报琼瑰。
又复移舟践旧盟，喜随师友挹湖光。一番雨势生秋意，几处蝉声送夕阳。亭榭家家增藻饰，星河岁岁曜文章。断桥向午蟾方出，载月乘风更举觞。
生平只为爱梅看，故喜春风上笔端。短轴携来新茧密，横枝化作老龙蟠。瘦于影落蟾波夜，清似香飘雪岭寒。拟贴曲屏圆好梦，苦吟依旧错凭栏。
露杯云馆昔相留，解珮人归暗绿洲。八斗才高空赋洛，九层台迥易悲秋。定知玉凤人吹怨，还念金龟婿远游。屏曲鸳鸯三十六，夜凉谁与结绸缪。
髯张学书双鬓白，余子百驾终莫及。晓兔经霜湘竹寒，秋蛇引露剡藤湿。拙时每向巧中生，圣处更从颠里入。素鹅春昼厌栏时，绿水波重竹风急。
东书西向溯波行，霜冷风凄定几程。客枕夜长熊入梦，故园春到燕来迎。丈人山上芝堪友，西子湖边柳结情。回首尧天乡月皎，对床那不忆难兄。
有客针磁觅秀峰，展松高识可追风。掌中诀是眼中法，天上仙为地上翁。不向个边求指顾，更于何处访穷通。荷囊金紫无难致，莫问肥家金粟红。
扁鹊仓公一笑还，顿令僵仆忽开颜。君于那处传衣钵，名与古人齐等班。直欲阴功垂后世，肯同流俗战蜗蛮。书生若得君医法，医国还同反掌间。
臞仙浩养蓬莱山，炼成九转黄金丹。丹成不忍都餐饵，刀圭留得活人间。上池之水君曾饮，咄嗟取效千仓廪。祝君更学宝藏公，两月超迁到三品。
倒峡词章了不难，气吞云梦有余宽。社间宰相当推汉，圯下书生空念韩。倾盖金兰如旧契，把杯鱼水便相欢。诗肩耸折酬君贶，弄斧般门奚足看。
老子诗盟久废闲，喜君步骤少陵坛。句敲金玉声名远，韵险车斜心胆寒。倾出囊中和月露，皎如盘底走珠丸。苦莍难没诗家事，会看尘冠早一弹。
天与司花细细论，秋花虽是殿花军。拒霜假得后凋操，造化岂容先策勋。浓著胭脂潮醉晕，蹙成玉板折裙纹。游蜂识尽千红紫，只这寒芳竟不闻。
暖入孤根冷莫欺，冰魂幻出许多奇。轻霜弄粉清无涴，淡月浮香暗自知。莫管玉龙横吹晓，要陪鸾鉴巧妆时。作诗换取梅花好，未必梅花肯要诗。
马迁信史炳丹青，黄老搀先六籍名。清浄元非人纪有，虚无幻出道家声。时挥麈尾谈天统，冷笑蝇头闹世情。待饮琼浆擗麟脯，芙蓉为馆玉为城。
溪缭飞虹听不潺，山雕翠玉望来寒。门墙面水临桥静，今古无虞枕自安。桐帽棕鞋非巧伪，花朝月夕几团栾。个中习尚元淳厚，论性空烦喻决湍。
见说西京有魏家，瑞云吹紫染芳华。移将万里豪门贵，幻出千枝倾国葩。新佩荷囊重渍色，更乘兰馥七香车。倡花野蕊都销尽，来配姚黄得共夸。
妃子钗头小凤轻，飞来阑槛鬭芳英。何曾枳棘栖留着，却傍梧桐雨露荣。浓紫鲜红兼莹白，春暄夏热更秋清。冷斋尘榻空淹汝，不去秦楼作么生。
旧说花王称洛苏，洛苏还识此花无。紫绡层出黄金蕊，粉面仍看白玉肤。带雨含情挥泪重，迎风无力欲人扶。不堪老大浑无味，妒见渠侬美且都。
斗绝山原春亦妍，一栏红药小池边。淡妆玉脸半醒醉，高拥檀心相后先。头重小垂娇眩日，肌明偏喜掩轻烟。如何客里生疏手，不折红香来几前。
谁向南园剪腻云，胆瓶微浸两枝春。一家姊妹红装束，千种精神粉淡匀。只有低昂分大小，更无妍巧可俦伦。绮窗书僻浑无耐，唤取渠侬作上宾。
看诗醉眼便醒苏，索句吟花一字无。虢国夫人呈素面，滕家仙子削琼肤。姚黄于后贪妖冶，魏紫逢君用夹扶。试问此花清白不，不闻吁咈只闻都。
揽得风光忘却愁，千葩万蕊恣追游。香须点染黄金湿，小翅轻翻白玉柔。舞态恨渠春昼短，狂情不管好花羞。腻酥绛雪都相识，莫向红窗绣室休。
雨湿桑枢夜不关，北窗谁更肯遮阑。冷侵砚滴浑无润，冻折诗眉未系寒。万里云容同水墨，四垂檐溜欲琅玕。梅花枝上春应到，袖手窗前子细看。
主张老氏欲何求，恬澹中间觅自由。直把冲虚超俗界，何须刍豢作嘉羞。满怀明月黄庭古，一段清风白帝秋。载咏此轩新句子，羡君杰出道家流。
笥山之水磨铜绿，秀气都在山之麓。就中卜筑小仙居，面面轩亭看不足。主人倒屣浮春容，囊诗拶破古锦红。书生幸有登龙便，愿到坛边揖下风。
平生蹇足愧蹒跚，流落荒凉强自安。边月一声秋雁切，江风五鼓漏花寒。青灯黄奶令人老，流水高山底处弹。须信穷通翻覆手，到头应不误儒冠。
默识何销语话详，心斋也则坐能忘。如何孔氏家传底，却在高僧衣钵傍。并把禅机俱寂灭，不教妙理费商量。白云深锁轩前路，看尽金炉几篆香。
搘杖寻春过小溪，小溪过了到招提。插天翠𪩘青丝幛，委地落花红绣泥。个里嚣尘都浄尽，只余啼鸟自东西。兴浓底用忙归去，莫管山衔晚日低。
君诗来贶我难当，语带诚斋句妙香。鲛室垂垂新下泣，𧏖珠颗颗烂生光。魂飞锦里花争巧，梦到池塘草又芳。早晚交游逢大手，急将名姓为传扬。
探奇乍入升真洞，泛度先来觅虎溪。劈立高岩容广厦，纡回流水称幽栖。楼台错落通窗牖，石磴参差藉杖藜。无数风光供骋望，更闻山鸟向林啼。
烟云莽莽对穷秋，六代雄豪见古丘。万里长波东赴海，千年闲客独登楼。山川冥漠天难问，运数推移地莫留。终信东南多王气，浙中今是帝王州。
风物凄凉天地秋，凭高不尽古今愁。关河北望三千里，淮泗东来第一州。日暮边声传画角，早寒霜气袭重裘。干戈澒洞何时静，王粲长吟独倚楼。
两轓来自殿东西，要使旴民习俗移。可但官条扶世教，更从乡饮叙伦彝。一堂礼乐情何厚，四面衣冠乐有仪。我老亦陪宾席后，蹒跚非据只心知。
苍髯白甲深山龙，山门高高龙所宫。青苔夭矫绝可喜，满地狼籍抛顽铜。於菟殷勤水供养，道人回施无尽藏。匏樽一滴到陶泓，滩声浩浩西山涨。
万松相摩天籁作，一尘不留心镜空。毋庸宝焰照牛渚，已见浮涎吹龙宫。零丁沙洲抗水势，替泪塔铃语天风。贾胡惜钱不自惜，昼夜牙筹澎湃中。
雁过妆楼人不见，断肠又是一黄昏。不知天上婵娟影，能照人间寂寞魂。响屧廊深空认步，唾茸窗暖尚留痕。合将一把香酥骨，葬在巫阳云雨村。
水边寂寂苍苔晚，犹有东风为掩扉。一砚落花人睡起，半帘微雨燕飞归。旧时小草尘侵户，隔日余薰润入衣。客又不来吟又懒，小山相对拂金徽。
小住人间五百年，因缘真是午桥仙。应期却笑河汾早，占节从教寇相先。独立青云高两地，曾扶红日见三天。封疆峻极连华岳，饮寿应宜吸锦川。
济川功就等虚舟，恰似当年溪石游。月满东楼新啸咏，寿高西洛旧风流。蒲团看释千回夏，楸局观成几度秋。賸喜深衣归奉檄，分将风月荐金瓯。
兼善工夫自古难，有谁志学合伊颜。儒先拈得四书出，名相措诸万事间。功向时危尤易见，道于世运实相关。鲁论一半犹收效，寿国应须安似山。
欲将闲日课桑麻，徙倚无端易日斜。幽野情怀怜碧草，寂寥门馆称黄花。末年函席瞻先哲，几世绳枢守故家。今古有谁心事了，隙驹超忽是年华。
爱山无术住家贫，晚曳长裾傍主人。七十老亲抛菽水，二千长路逐风尘。瞻云望月怀三径，种药移花嗟一春。援笔谩题形语影，及时收取自由身。
烟弄晨光雨弄梅，浦痕微涨认潮来。棹随纤道青芦折，路入渔家碧草开。指点水程期买酒，追寻古迹谩登台。归舟不共商人载，便觉新诗得细裁。
避地西山占一区，高风遥想列仙儒。云开异日人传见，天上如今宅在无。丹去一函空锁钥，柏枯千载尚支吾。逍遥峰外烟霞钥，犹恐冈峦落画图。
路入灵源洞壑深，侧攀岩磴度嵚崟。凭陵万里烟尘外，虚豁一生江海心。鸡溆风涛长荡薄，雁湖岛屿半浮沉。兹游不减骑鲸背，莫为天涯叹滞淫。
庆源仙李蟠根大，形寄丛梨肖像真。畏垒一方尸祝地，桐乡千古子孙民。自时厥后来为牧，没世不忘知几人。正直不应私有祷，但吟歌乐送迎神。
隠隠层台际混茫，荆关形胜古当阳。登楼赋里山川在，抱玉岩前堑垒荒。思绕曲沮流脉脉，望迷平楚入苍苍。青林渐复升平旧，百里康庄夹绿杨。
陵坡杳杳路如绳，缓逐杨花信马行。芳树晚余红点缀，乱山春入翠纵横。平州废垒八九里，楚子古藏三四茔。宇宙不能无变灭，世间修饰欲何成。
万里惊呼立画图，拍天云浪拥蓬壶。洞穿苍壁俄空阔，海入碧虚相有无。漠漠风帆迷宇宙，离离烟草失江湖。百年一饷逢真赏，从此沧洲兴转孤。
水作澄蓝可染衣，坐来巾屦湿烟霏。魶鱼时迸九泉出，鼯鼠暝缘千仞飞。鬼谷洞前春药遍，法师岩畔古藤围。故山不是白云念，长揖人间竟不归。
急景萧萧黄叶风，野人篱落半烟中。天霜点染林峦出，田水悲鸣禾稻空。称贷有逋缘地瘠，偫储无政谩年丰。绿林豪客饶牛酒，自保冠山竹藤丛。
客毡静拥炉煴坐，恍惚神游篁㟳山。岩路依依寻曲折，石泉历历记潺湲。药畦道者多慵灌，花蔓猕猴定恣攀。今夜山寒松子落，居人应合梦吾还。
问宿樵夫指翠微，溪穷路转扣庵扉。深沉山木日先晚，寂寞野棠春自归。客路经过殊草草，旧规牢落重依依。劳生暂此逢休适，一饷中林笋蕨肥。
腊雪冲风得快晴，闲檐日暖引经行。旧山忽趁林疏出，新水还从冻解生。村巷岁除声寂寞，花梢春到色精明。桃符只被诗催换，自笑衰翁未老成。
阳萌两日寿星光，天祐生贤侍玉皇。上世勋庸满钟鼎，后昆风骨总侯王。朝回绛阙清都晓，梅发断桥流水香。政自调羹相门事，伫看衮绣作衣裳。
人生何复最为亲，不看春容不认真。岸柳细摇多意思，野花初绽足精神。精神识得施为别，意思到时言语新。为报同门须急赏，莫教春去始伤春。
写照无因画隠微，不差毫发似君稀。正须着我岩石底，是殆见我神气机。行到逼真人却恶，精于悬鉴物难违。朱铅莫惜饶颜色，众目不求公是非。
不论道貌与天形，才入毫端便逼真。幻出千般人面目，只凭一点自精神。云台人去丹青歇，月鉴方来事业新。寝陋可能当审象，且将粉泽付斯人。
平揖双峰俯霁虹，近窥乔木欲相雄。一溪流水一溪月，八面疏櫺八面风。取用自然无尽藏，高寒如在太虚空。落成恰值三秋半，为我吹开白兔宫。
貌出中山骨欲仙，何人拔颖缚尖圆。拙夫堪笑堆成冢，豪客曾闻扫似椽。窗下玉蜍涵夜月，几间雪茧涌春泉。当时定远成何事，轻掷毛锥恐不然。
溪桥架木度人行，人影溪中步步生。真水真山皆旧识，时来时去几关情。鱼惊鸥立无闲意，鸟逐蝉飞有遁声。暂止笋舆生仆力，可人时至午风清。
应诏书闻便远行，庐陵不独诧邦衡。寸心祇恐孤天地，百口何期累弟兄。世态浮云多变换，公朝初日盍清明。危言在国为元气，君子从来岂顾名。
风吹仙梦落江南，忽忽今年六十三。嗜酒引壶倾腊蚁，挥毫落纸食春蚕。行观仙籍香浮桂，荣看恩袍色鬭蓝。他日投簪松径下，摩挲铜狄对清谈。
草径郁纡溪隔村，谁抽关𫔎逋孤鸳。林樊搜纠崖厂邃，岸曲括责菰茭根。初拟布罟鼠盗夜，又恐缺月狐乘昏。死壳枯梗秘踪迹，老圉劝我增垣藩。
茅斋雅称竹方床，风过疏篱有暗香。剧饮一冬成酒病，得闲终日为诗忙。新移橘本便霜信，贪看梅花倚夕阳。相望故人三百里，十宵九梦到清漳。
少年湖海误加鞭，久戍归欤暂息肩。时有故山来梦里，更无愁绪到吟边。晨餐全仰数畦菜，岁计尤逋二顷田。闲倚瘦筇长啸处，此身疑是结绳前。
几番樽酒遇书櫺，谈笑清风起座屏。一世猖狂浑似醉，此心明白固长醒。英雄自昔难虚老，钟鼎他年要刻铭。若见旁人问消息，为言桂子待秋馨。
韩阳风景世间无，堪与王维作画图。四顾罗山朝虎井，一条带小绕龟湖。形如丹凤飞衔印，势似苍龙卧吐珠。此处不堪为县治，更于何处拜皇都。
王春人日喜阴晴，文物衣冠萃四明。礼乐几年今一见，主宾百拜酒三行。人心天理须兴起，士习民风悉变更。太守自惭才德薄，纲维全赖老先生。
玉肺空浮巳字山，五门不锁洞天宽。紫花可饵秋寻术，红焰难埋夜见丹。画出一牛方水草，飞来三鹄各峰峦。仙踪寂寞高风远，谁为先生指额瘢。
溪园雪凝古梅枝，我逐归云子到时。交一臂间迟面见，乃千里外话心期。人缘至此犹难合，天意其然欲对移。拟办瘦藤闻束担，有何山水未经诗。
挂起山窗满眼秋，小溪寒处竹深幽。有诗戏尔教儿诵，无酒归而与妇谋。窗为防风须密补，篱因御寇更完修。怕无人可论心事，賸种梅花在屋头。
日向庭闱彩服趋，天边忽下紫泥书。分铜既佩诸侯印，衣绣仍登使者车。万灶貔貅须宿饱，九州鸿雁要安居。笑谈了却公家事，指日催归侍玉除。
自从楼阁罢烧灯，未有今朝一日晴。暖拆葑边冰翼破，寒留山顶雪痕轻。娇骢已印寻芳迹，小妓新翻鬻唱声。每个旗亭商一醉，也应排日到清明。
屋外犹余地百弓，经锄知费几年工。栽蔬少似于陵仲，种菊多于靖节翁。偃屈溪山诗卷里，破除风月酒杯中。近来又喜禅机透，一顾丛林万衲空。
借得城居一丈宽，五车书向腹中安。声华馥似当风桂，气味清于著露兰。朝士时将余俸赠，铺家传得近诗刊。回看旧隠西湖上，谁伴沙鸥度岁寒。
步头杨柳种多年，今日方维胜客船。扫石共看山色坐，枕书同听雨声眠。溪羹旋煮莼丝滑，野饭新炊芡玉圆。不管归心忙似箭，强留吟过菊花天。
慈湖分与半窗灯，照得襟怀彻底明。蒲座夜闲猫占卧，笋舆春暖鹤随行。炉香欲尽经犹诵，砚墨才浓句已成。岁晚弟兄俱白首，一楼风雨话深更。
天上除书骆驿飞，谪仙何事得来迟。旅怀宽似居家日，学力高于未第时。山带晴霏横画轴，水流清响入琴丝。世间多少王孙贵，无我寒泉一句诗。
占得文房一丈强，地幽虽夏亦清凉。瓶花误倒水侵案，书叶乱掀风满床。薜长密藤遮半壁，桐分疏影出低墙。客来莫道无祗待，只啜茶瓯却味长。
苗裔元从庾岭分，两般标致一般春。淡妆西子呈娇态，黄面瞿昙现小身。不羡腰金横玉贵，来寻嚼蜡饮冰人。只愁花谢香狼籍，桃李如何接后陈。
写字摛文不疗饥，生涯换得颇新奇。锦心暗织临渊网，蓬鬓潜缫钓雨丝。落笔易于投饵处，得钱多似出罾时。渔翁枉占烟波阔，不及君家小砚池。
天下名山行脚遍，依然形影瘦伶俜。支吾寒暑袈裟耐，变眩烟霞笔砚灵。对客敬如堂上佛，读书通似藏中经。石头路滑终难到，不是诗禅莫扣扃。
荒圃知非延客地，谩分苔石坐移时。杯中浅注三行酒，几上同看数板诗。树未经霜飞叶早，菊因闰月放花迟。自无景物留君住，却恨西山日半规。
白发萧萧客帝都，故园闲却种瓜鉏。平时不信为儒误，今日方知涉世疏。烟浦未寻归去艇，雪窗犹读借来书。诗名压尽江湖客，要在唐人向上居。
哦松未了赋归欤，旋买田园结草庐。数亩竹阴惟欠鹤，半池山影不妨鱼。举杯多是沽来酒，插架无非读过书。我已倦为都下客，愿君分与把茅居。
禁苑精庐是切邻，衣巾虽旧不沾尘。钟鱼声里吟连晓，花柳香中醉过春。和土重泥烧药灶，买丝新接钓鱼纶。绕湖十万人家住，如此清闲有几人。
点画分明印碧空，回鸾返鹊势差同。月边映得银钩体，雪里摹成玉箸工。断续似经秦火后，悲凉如在楚词中。愁人笔砚俱荒废，倩写相思寄便风。
廷评满腹贮阳春，笔下从来活几人。厅小似分幽寺住，俸轻如在旧山贫。堆书教子犹疑少，倒屣迎宾不厌频。欲效林宗巾角垫，自嫌双鬓有红尘。
入门诸子哭褰衣，痛说严君属纩时。病重刀圭难作效，家贫衾含不如仪。从春屡有登临约，近日方无唱和诗。执绋南屏山下路，悲风吹乱绿杨丝。
连年染患貌栀黄，卢扁犹无起死方。稚女自敲尸畔磬，邻僧来炷佛前香。生涯谩有千书卷，受用惟存一奠觞。听说茶毗心更苦，拭乾清泪又成行。
文公徒弟无多在，学术应如寿数高。好句先教诸子和，垫巾翻被俗人嘲。湖边茶店同谁坐，井畔柴扉欠我敲。昨夜相思眠不稳，月眉斜印落花梢。
十二三时便出家，何曾顷刻离烟霞。晨持数卷日方上，夜梵千声月未斜。洗钵不经鸥浴水，插瓶嫌采蝶残花。儒冠误我骎骎老，何日蒲团共结跏。
城中破屋妻儿住，自向招提借小房。壁上碑文皆古篆，案头书册半仙方。月嫌碎竹遮窗暗，风款飞花入座香。点检未如僧相处，只多髭鬓几茎霜。
一片端州古砚砖，翁孙相授当良田。寒梅磵下和冰洗，秋桂窗前滴露研。学字不工空费纸，吟诗虽苦未成编。赠君携去薇花畔，草诏闲时枕匣眠。
芦花风紧雁飞飞，便寄边衣也是迟。妾把剪刀犹觉冷，况君披甲枕戈时。愿君百战图勋业，馘项歼嬴频献捷。博取貂蝉金印归，无负君王无负妾。
鉴湖湖上寄闲身，好景应同贺监分。梅下有船供载雪，荷边无地可鉏云。吟人多倩删诗稿，名士争求作序文。画卷书编藏满屋，其他生计尽输君。
令君聊试栋梁材，结就谯楼亦壮哉。疑是海宫新涌出，不然仙府乍移来。无人敢带私心入，万户皆知正道开。细数代瓜能几日，晓筹昏鼓莫相催。
郭外移来费俸金，几年擡举玉成林。更无余地栽闲树，尽有高枝著卧禽。寒影似传东野貌，清声如写伯夷心。呼童少杀青瑶简，染月濡云寄我吟。
数椽茅屋傍林塘，幽似山僧独住房。夜静只凭猿守宅，昼闲时有鹤升堂。旋收落叶供茶爨，细捣枯花作印香。书册满床诗满橐，别无生计亦何妨。
知心朋友云霄里，三尺官绫取不难。禅衲乍披身愈瘦，儒冠新脱顶微寒。数编诗稿聊收起，一藏经文旋取看。惟我尘缘推不去，萧萧华发倦渔竿。
穴地为炉了一寒，肉屏毡帐任无缘。晨烧树下沾霜叶，夜煮山头泻月泉。已借阳和归故絮，更分光焰到残编。百年贫富灰埃尽，荒冢累累野烧边。
不信诗人一例穷，如公半世又成空。湖边便欠寻梅友，篱下应无采菊翁。雪片堆平闲药灶，雨声敲碎旧渔篷。墓铭吟稿儿封寄，血泪斑斑浣纸红。
数亩家园枕碧波，树桑疏处补花窠。檐低不碍儒冠入，桥矮才通钓艇过。云笛旋裁门外竹，雨衣新织槛前莎。有时牛背看书罢，一曲春风宁戚歌。
几年铢累束修钱，才向湖边置一廛。种竹庭深难得月，养鱼池小易为泉。山呈好画当书案，柳撒轻丝罩钓船。酒力半酣诗思倦，矮床相对白鸥眠。
归买秦溪屋一间，才如都下僦楼宽。门前养草如花赏，壁上黏碑当画看。自改旧诗多未稳，独斟新酒不成欢。髯仙只在渊明宅，泥泞相邀寸步难。
令君蒙雪教千兵，一点妖氛不敢生。和气旋回弓力软，寒光微映剑花明。民居似倚银城壮，海道如铺玉簟平。入蔡归来方夜半，画堂歌管未收声。
绿野堂边种药成，已斑髭鬓复青青。谢庭子弟皆英物，汉殿公卿半学生。争捧溪藤求妙画，竞磨崖石乞新铭。如何海角孤吟者，文集中间也挂名。
一冬专宠道人房，不藉华清赐浴汤。皤腹却无璋瓦分，矮身难称绮罗妆。春生蝴蝶半床梦，暖迫梅花一帐香。醉倚肉屏君莫羡，北邙多少黑头郎。
麾节交迎出帝城，满朝皆羡板舆荣。一州暂辍春风暖，八郡同瞻霁月明。吴苑鶑花新管领，秦溪桃李旧生成。应怜倦卧寒窗者，煮药炉边听雪声。
身迫云霄自不知，只如师友讲论时。驱龙驾凤阳冰字，剪月裁霞太白诗。雨院炷香熏画卷，晴窗添水浸花枝。十年漫走江湖上，只尺兰坡却到迟。
邦君一念只宽民，真个龚黄现后身。和气蒸为千耒雨，暖云裁作万襦春。座中长有清吟客，庭下浑无健讼人。诸郡尽能依此样，世间那有一家贫。
梅花惆怅三年别，香锁空庭几风月。今年花发主人归，依旧主人贫彻骨。小枝分立砚屏边，无酒酬春烛焰寒。数叶残书翻未了，唤起山童敲凤团。
一编奏议从头读，句句冰联玉缀成。不是德宗嫌切直，自缘唐室未升平。谄魂尽逐残星灭，义魄长随霁月明。我亦爱君忧国者，岁时来一拜先生。
弟判嘉兴蔼政声，兰坡兄又出专城。如将天上一蟾影，分作人间两郡明。江冷雪随帆幅去，路晴梅夹轿窗行。开藩便拜归班诏，也与玉山添重名。
绕宅无非罨画山，吟台更对好峰峦。锦囊低挂花梢上，玉子轻敲竹荫间。小砚买来猿解捧，异书编就鹤同看。主人出赴功名会，涧水自清云自闲。
住破吴松江上屋，杭州城外结新庐。未寻陆羽烹茶具，先借渊明种菊鉏。山入楼中成好句，月来窗下伴残书。御街车马无行处，谁肯抽身觅退居。
说着嘉兴太守贤，野梅官柳亦欢然。贫民不识重租苦，老吏难将一事瞒。但有诗书堆几上，更无歌舞到樽前。凡为郡者皆如此，天下何由不治安。
东津占得江山胜，安顿亭台到处宜。夜夜中秋明月影，朝朝寒食好花枝。长笺短轴真行字，旧轴新编倡和诗。只隔一潮飞不去，怅怀惟有白鸥知。
轩窗开处总湖光，诵罢难经纳晚凉。雨溅荷香沾古衲，月移松影罩禅床。燃灯就取烧丹火，煮药先留瀹茗汤。二竖三彭都见佛，人间无病亦无方。
江海归来二十春，闭门为学转辛勤。自怜两鬓空成白，犹喜双眸未肯昏。君有新刊须寄我，我逢佳处必思君。城南昨夜闻秋雨，又拜新凉到骨恩。
双槐枝叶似飘蓬，奕世荣华一旦空。燕绕故基寻画栋，鸟栖荒树忆金笼。书分几处青灯下，剑入谁家宝匣中。遥睇钱塘三尺墓，离离枯草泣低风。
文字滔滔江汉东，早从伊洛定宗风。中兴之后数人物，北斗以南唯此公。闻道治平犹草奏，向来持论不和戎。匪伊再入修门去，只有孤忠与昔同。
华发萧骚减带围，可胜忧国更伤时。乐天名位微堪酒，灵运池塘不废诗。架上牙签烧烛短，窗间花影转春迟。天教惜取如椽笔，要勒磨崖大字碑。
十年缾钵走天涯，四海声名一永嘉。不趁新霜尝橘柚，了无归梦到蒹葭。江头来往春强半，门外推敲月又斜。换骨夺胎如得妙，愿从勾漏问丹砂。
洛阳声贾自传胪，三十专城总要涂。黄鹤楼中纳云梦，碧油幢下重江都。争夸国士无双杰，堪对琼花独一株。王事只消谈笑了，好吟佳句继欧苏。
天台山压众峰高，极胜穷幽是石桥。在昔一诗留翠壁，至今万壑响青霄。淮南草木皆沾润，塞北烟尘即便销。将相功名古来有，可曾江上问渔樵。
江边春日正迟迟，岸草汀蒲绿涨肥。有户不扃僧懒出，种花无地客来稀。破烟白鸟成双下，度壍昏鸦接翅归。流转自怜乡国异，风光随处不相违。
鱼龙吹浪雪霏霏，更著青山倚落晖。一幅风帆到烟寺，十年尘土愧征衣。渔家蓑笠应堪换，老宿缾盂未可依。回首谢公楼上去，池塘春草昔人非。
五年踏破几芒鞋，山色湖光识再来。鱼鸟散时浮鼓吹，烟云缺处见楼台。白绵飞尽苏公柳，青豆初尝处士梅。小立东风争渡急，句中无地著尘埃。
谁将根底种灵丹，开处凡花比亦难。胜赏莫嫌僧院僻，久长留到子孙看。有时垂泪伤多雨，未肯扶头怯晓寒。自笑色空俱照了，也来随例并阑干。
用舍行藏只自伤，五年留滞在江乡。青松远引来南塔，白发犹欣见北堂。麦浪有时迎燕舞，菜花无赖学鶑黄。骑馿又打津头过，杨柳飞绵出短墙。
三月长安似梦中，回头春事已成空。桑麻暗锁村村雨，蒲稗新翻浦浦风。燕子不知家远近，杜鹃长怨客西东。篱根竹外无人见，犹有残花堕晓红。
静倚晴窗笑此生，出游归隠两无成。故园小作三春梦，倦翼长垂万里情。庭树欲红闻鸟闹，郊原新绿见人耕。湖山旧友如相问，只向梅花说姓名。
上尽崎岖脚力微，毳袍零碎染烟霏。妙高峰顶见日出，千丈岩前看雪飞。寒木著霜山衣锦，清池得月镜交辉。翩然又作东南去，肯落台温第二机。
浮岚空翠湿衣襟，合磵流泉奏玉琴。古殿芗寒起僧定，莫楼烟重咽钟音。随风萤火光明灭，得雨芭蕉语浅深。猛省南来二千里，不应翻作兔投林。
别来萍梗浙东西，得向湖山手重携。风定波间鸥出没，云深天阔雁高低。拟将修竹题归隠，长恐扁舟路欲迷。明日棹歌回首处，苇花苹叶冷凄凄。
池上凉多生万松，登临怀感兴何穷。催诗不雨云空黑，结社无人莲自红。翡翠得鱼忙蘸水，蜻蜓避燕巧低风。灵龟未解蒙庄意，慇慇时来乱叶中。
墨行儒名固可麾，愧无织锦别梭机。隔林喜听黄鹂语，离岸愁看画鹢飞。松菊未荒三径在，山川都是几人非。只应父老千行泪，立尽斜阳未肯归。
阊阖门西湖水临，深深院落见春心。梨花风弄影来去，燕子日长谈古今。起早每缘朝玉阙，归迟多是宴琼林。肯将吹竹弹丝耳，来听重云钟鼓音。
壮岁无心预祖图，莫年卜筑伴林逋。闲名已在羲皇上，诗句曾将岛可奴。尚想风流悲断柳，更无人共致生刍。自怜淮海飘零客，也向春风听鹧鸪。
蓬莱仙客兴无酬，汗漫来游海上州。明月满山歌踏踏，红尘入市笑休休。钓竿不用空遮日，诗句时能一掉头。醉后抱琴归去也，人间知是几春秋。
扁舟泊晚橹咿哑，飘洒随风整复斜。照夜初疑篷背月，隔溪遥认树头花。村深浦远人迷路，苇折荷倾雁著沙。渔父披蓑归去后，带烟茅屋两三家。
晓烟和露湿秋光，幽鸟声声在翠篁。世事又随明日别，菊花只作去年香。风前落帽人千古，云外惊寒雁一行。脱木萧疏砧杵急，倚筇无语到斜阳。
高皇宏远立规模，建武犹能复壮图。闻道烟尘暗淮海，梦成风雨落江湖。可无归雁传家信，定有非熊出钓徒。目断关河正愁绝，东风吹绿入平芜。
澹薄轻云横素秋，缓行篱落菊香浮。我今已是沟中断，君去还同水上鸥。钟磬僧敲烟际寺，管弦人在夕阳楼。一江风月浑依旧，六代英雄画得不。
四面湖山展画屏，故人相见眼偏青。迎风春鸟语犹滑，过雨山花睡欲醒。出处既分南北海，别离空恨短长亭。明朝又作松江去，几棹烟波月满汀。
直道干时徒尔劳，归来门径长蓬蒿。朱研玉露点周易，灯拨金花读楚骚。时把渔竿钓烟雨，闲同僧饭荐溪芼。儿曹不会个中意，只管区区问绿袍。
不是云林胜市朝，都将名利等鸿毛。床头纸被今年破，林外霜风昨夜高。虚白室无儋石计，清新诗有十分豪。黄花时节明朝是，冷眼相看栗里陶。
莫云岂特看江东，朋旧如今四海中。花落不禁三日雨，颜衰消得几春风。檐前雏竹娟娟粉，阶下樱桃滴滴红。辛苦广骚将底用，弋人何处慕冥鸿。
是中空洞任天游，去住飘然百不忧。黄独有苗师懒瓒，碧云无语继汤休。才名如此分千里，道术相忘混九流。寄得诗来乘月看，满身风露一庭秋。
心远遥知地自偏，杖藜随处有云泉。朝来原上一犂雨，春到淮南二月天。短短菰蒲初弄水，依依杨柳欲摇烟。渊明自是无为者，能使懦夫怀凛然。
菊长新丛春事成，先生归赋见深情。麻衣草座自行乐，明月清风人不争。郡榻莫留青眼旧，客星闲傍紫微明。个中万象浑无碍，门外何妨车马声。
去年民病屡思安，天意为霖不作难。地脉无穷窥井浅，波光不断倚楼宽。梅林时落黄金弹，荷沼新擎碧玉盘。蛙吹莫供闲客耳，一时去和老农欢。
鬭舞争飞住复飘，寒林开尽玉枝条。清缘煮茗开蓬户，冷为寻梅过野桥。髣髴村前出图画，依稀江上见渔樵。墙根屋角且宁耐，留与诗人款寂寥。
一麾长啸静边陲，丹诏飞催上玉墀。送别莫辞行路远，感恩深是到州时。名垂岘首山能重，誓指江流水自知。他日登临见遗爱，太平楼外柳丝丝。
雁塔题名二十年，青衫手板坐无毡。时清朝野诸公荐，句好江湖万口传。杜宇不啼淮树冷，宫鶑未老上林烟。麟台凤阁思灵彻，只在山边与水边。
不见陶懽今四载，欣然复会在通川。行囊觉重添新藁，颜貌如前转少年。到处诸侯争下榻，醉来骑马似乘船。掉头又向何方去，笑指长洲万顷莲。
故庐重到莫春时，物色风光总欠诗。柳絮有情飞满袖，牡丹无语恨空枝。燕归不用深垂幕，笋出应须密护篱。明日篮舆又东去，迢迢烟草绿相随。
满目依然明镜流，无家空折大刀头。人间动是经年别，客里尤深此夜愁。牢落关河还出塞，萧条江国更登楼。不知何处风砧发，添得诗人两鬓秋。
竹杖芒鞋去问津，波生鸭绿草铺茵。雨迷阡陌留连客，风入园林着摸人。寂寞数家收市井，萧条一榻卧埃尘。避人幽鸟浑无语，桃李明朝依旧春。
津头梅白柳青青，却忆春时送别情。纸上有怀难尽写，梦中相见不分明。清台婉画从轻典，紫禁催班识重名。几欲寄君无好句，夕阳秋色满江城。
太守能诗赵倚楼，良宵开宴领清秋。挂檐玉鉴明如洗，划汉银河近欲流。雅兴自来轻庾亮，颂声翕尔变营丘。关河万里须长啸，莫问膏腴在橘洲。
竹边声细夜方阑，开尽南窗独自看。桃杏学梅唯欠瘦，池塘堆絮怪能寒。纤纤尚舞东风力，片片还随晓气干。芳草已滋三径绿，谁知陋巷有袁安。
皓首来迎宴坐师，山灵易地致俱胝。要知弘法回天力，但看精诚裂石时。一径藓苔春寂寞，断崖文字雨淋漓。徘徊想像登云处，风撼松杉万壑悲。
一从神武挂冠缨，便入千峰适性情。已向耆英逃姓字，肯因杨柳作歌行。石田水冷菖蒲节，茅屋云深薜荔荣。白发山僧知此意，时时来听野泉声。
翠丝缜密赤心存，肤腠凌风溜雨皴。直节向时曾遇上，微荄率土莫非臣。轮囷古柏空生蜀，偃蹇寒松枉仕秦。瀑布青山堪带砺，森森同见万年春。
郢手由来善运斤，楚天空阔鹗书频。蛟龙岂是池中物，虮虱聊为地上臣。细雨斜风潜入夜，岸花汀草已知春。君如不负虚前席，治体当言寝积薪。
凌霄峰顶极高寒，中有高人把钓竿。万里江湖未归客，满天风雪独凭阑。医和世遇肱三折，慈氏门开指一弹。管领梅花春有意，免教回首望长安。
橘洲骨冷不容呼，正始遗音扫地无。一代风流今北磵，十年妙语得西湖。人皆去献辽东豕，我亦来观屋上乌。春尽闭门无恙不，杨花飞作雪模糊。
狼伍峰前一御风，十年消息莫相通。山从入望何曾极，水若知愁不向东。芳草天迷云梦泽，垂杨烟暝馆娃宫。闻君已作包桑计，可念余生尚转蓬。
不到松江又一年，且于佳处小留连。千寻彩影虹垂地，万顷清寒玉浸天。塘路罕逢骑马客，人家少似钓鱼船。三高冷眼应相笑，送往迎来亦可怜。
江山高处据胡床，豪气如虹贯野塘。且去已知元亮醉，兴来非是次公狂。满天风雨供吟眺，一幅潇湘不卷藏。听得鸡鸣还待旦，莼羹虽美在他乡。
及时槃乐足幽闲，近自丘园远到关。见彩桃符知岁换，带黄杨柳觉春还。飘飘衣袂风雩转，草草杯行笑语间。高兴磊然降不下，更须相约过西山。
清简何曾五马荣，时艰念虑在生灵。江如谢脁诗中静，山似岳阳楼上青。戢戢鱼头曝冬日，翩翩鸦字出宸庭。三吴父老遥相祝，几向天边望福星。
紫塞将军有重名，雄藩正管翠微亭。西来江水依前碧，北面淮山似旧青。因报平安逢驿使，悬知临照老人星。寄言文选楼中主，莫道汤休语不灵。
仙子飞升岁月闲，游人犹向此跻攀。五峰寺踞葱茏处，孤塔云撑杳霭间。波渺渺边来汉水，望青青际是吴山。风帆沙鸟无今古，潮落潮生自往还。
汉代高人曾钓此，至今山水有清辉。多年祠像真还不，旧日台矶是也非。尚想扁舟成独往，问他明月几时归。双双鸥鹭应相识，飞落前滩更不飞。
不见山楹喜见君，才名端不愧芳尘。青云自古迟佳士，白发如今尚选人。鹦鹉洲边文寂寞，滕王阁上句清新。相逢无语又相别，红叶残阳野水滨。
门径森阴带草堂，修篁摇翠间垂杨。不知梦到三竿日，又拜除音一炷香。池上游鱼觅清影，天边仪凤集朝阳。袖中大有安时策，长乐钟声夜未央。
高台一上一消魂，触目犹多古迹存。谿水流来闻越号，舟人指点是胥门。烟云弄晓青山澹，城郭初晴碧瓦昏。鱼跃鸢飞归至化，当时歌舞不须论。
娇红腻紫炫晴芳，好本传来自洛阳。谱上有方曾换骨，花中无比合称王。道妆宜贮黄金屋，素艳堪居白玉堂。罗幕重重护风日，几家歌管惜春光。
鸳鹭胡为久未归，江东民瘦要公肥。诏翻云露宫鸦湿，帆起秋风画鹢飞。把酒敬亭呼李白，高吟静练压玄晖。不须举手遮西日，花待刘郎对紫微。
朱轮千骑出行秋，览胜须登海涌丘。水与天光远相接，云遮山色半如羞。先贤祠下修时敬，古剑池边记昔游。醉墨淋浪足酬唱，归来鼓角动城头。
台岭岧峣道路长，周遭无数接青苍。溪头枯树如人立，峰顶孤松似伞张。片片开田种阶级，家家垒石作门墙。篮舆摇兀东风里，却忆西州上野航。
八峰聚首最幽奇，驱石拦云贮碧池。倒拥旌幢千影树，平沈星象一枰碁。争鸣已被蛙先觉，归宿多应鹭未知。肝胆到来都照了，何须更待入门时。
一登峰顶思悠然，始觉城临沧海边。水趁半江流缺月，塔将双笔写青天。茫茫帆影随潮远，杳杳钟声带郭圆。可是任蕃来宿后，独留诗句到今传。
复渡钱塘又六年，山川风物只依然。海潮有信看人老，江月无情却自圆。满櫂白苹催去国，五更朱旆喝朝天。独怜皓首江湖上，不立沙鸥一点烟。
寒漏时闻一两声，夜窗危坐对孤檠。半千里外无家客，十五年前旧月明。世事萧萧黄叶下，交情汩汩白鸥惊。市人应笑疏狂甚，莫怪庞公不入城。
高陵为谷曲池平，亭馆多存旧日名。风月岂关兴废事，江山不尽古今情。浪花飞雪雄新堑，杨柳垂云护细营。欲识扬州奇绝处，庙前琼树尚敷荣。
洛阳园圃久荒烟，秀野佳名向此传。云外移山高出屋，门前远水静兼天。四时争发花无数，五亩中分竹半边。不用笙歌与银烛，夜深渔唱月娟娟。
虽然身世两相违，不以无为碍有为。偶被闲名难免俗，因将黄叶强题诗。一年好是中秋节，万事能如采菊时。自古圣贤观出处，只今谁解帝王师。
六载城尘闹压头，一朝脱屣返林丘。青山不远迎人笑，绿水依前绕郭流。随意野花开欲遍，尽情幽鸟语相留。门前若有敲门客，多谢山阴王子猷。
顾我疏慵事事休，三间茅屋碧溪头。喜添新竹当门碍，踏破苍苔怕客游。菜叶不教随水去，松花应待及时收。有时乘兴登皋望，上水舟冲下水舟。
弟兄相见竟何如，一见尤胜寄百书。况是青春三月莫，相看白首七旬余。劳生衮衮谁休息，世事悠悠我定居。索去自言生处乐，乾坤等是一蘧庐。
黄鹤楼前鹦鹉洲，高持麾节去悠悠。功名自古无双地，人物当今第一流。句里可逢崔颢者，樽前还得祢生不。思君日夜廑西望，欲买浔阳江上舟。
两丸跳掷几升沉，谁识仙源洞府深。月在波间明片玉，舟从水口出横金。夫差醉后无吴舞，范蠡来时有越吟。千古烟波兴废事，白鸥渔叟是知心。
西缈东峨日未沉，洞庭山水更幽深。微茫雪浪疑浮玉，杳霭烟霞似紫金。坛上绿毛遗灶冷，橘中皓首采芝吟。桃花洞口年年发，自是寻人不尽心。
露白风清八月时，晨光初度透熹微。更添来岁一分健，便是浮生七十稀。识得荣枯皆是妄，了知出处未全非。旁人不用相薰祝，自有天香桂子飞。
人世还如客路同，可堪垂老尚飘蓬。旧年两向吴中见，今日相思白下东。乌鹊桥边望明月，凤凰台上咏秋风。满题红叶随流去，惆怅才高命不通。
宝祐丙辰七月前，相公力请得归田。圣朝已致无为治，天下今逢大有年。诸葛终身出师表，留侯底事学神仙。何人得似鸱夷子，万顷烟波一钓舡。
叶堕遥空万景沈，致刍谁不重伤心。仕当钓石归来蚤，闲比香山乐更深。一片新碑难载德，百年故土绝遗音。定从兜率天中去，莫向桃源路上寻。
螭坳立后别明光，岁晚婆娑庆幸堂。鹤怨只能随发白，菊愁竟不上腰黄。西归有地从先垄，北望长江是故乡。枌下解空情已尽，西风吹泪湿斜阳。
考亭真派落姑苏，克己工夫到物初。文好祇教供草檄，命悭聊得坐题舆。循良殄瘁悲民社，儒道凋零泣里闾。素业可传双桂子，家留经训是菑畬。
洽人恩惠在乡闾，石有玙璠水有珠。爱日欲烘阴枳棘，寿星怅望落姑苏。池台旧宅流沧海，丘垅新封近太湖。却忆渡江同到处，寒城渺渺夜啼乌。
人生七十古难过，贤德如公未足多。晚岁伤心非故土，东洲有泪是恩波。青松护垄云成盖，白玉遗箴世不磨。湖海旧游终践约，夕阳来此挂烟蓑。
去秋哭子过蒸山，岂料今年逝不还。自是广文甘独冷，卑从神武乐高闲。枌闾南望无回日，莲土西归觉梦间。同队相看成白首，先将老泪为君潸。
少年飞鹗上秋空，二十四青杨柳风。庭草未沾恩绶绿，种花空作状元红。三更共渡追前事，半世生涯似梦中。燕子归来谈寂寞，旧巢零落布洲东。
万劫高超一念轻，来非住相去何曾。定逢葱岭当年使，谁访洪川旧日僧。舍利未安无缝塔，伽梨空对短檠灯。凌霄多少薰风泪，吹入淮南紫翠层。
崇山修竹小兰亭，人在云烟深处行。环立千竿了清绝，中盘一径巧纡萦。纷纷雁鹜庭堆案，扰扰蝇蜗市有声。洞里道人忘底事，小桥西畔句初成。
斗大山州枕上流，蓬山仙客此遨游。读书竹屋公多暇，乐业江郊民有秋。泮藻丛边深长育，岭梅香里费赓酬。有人来问和羹味，太守忘言一笑休。
向来一榻下南州，此事无传阅几秋。顾我风流非孺子，乃今天幸事王侯。颓波甚矣谁能返，砥柱岿然好镇浮。唤起东湖风月梦，请为榱桷备兼收。
南来冠盖总名流，契合全忘是宦游。清甚夜寒金井露，莹于霜晓玉壶秋。梅关景物诗陶写，莲幕风流酒劝酬。只恐乌罗留不住，汉庭山立看扬休。
后来令尹职承流，君亦牛刀岭阯游。和气满城桃醉雨，仁风四野麦先秋。陈玄谱在交逾固，毛颖功多赏未酬。抚字劳心古如此，不须为米便归休。
英声猎猎满山州，翠剡飞来鹗在秋。父母视民非俗吏，子男分土列诸侯。篇诗卷送骊珠烂，杯酒相从蜡味浮。不必即人人即我，定知瑚琏合当收。
商山黄绮信清流，自合相从鹤禁游。邺架烂观三万轴，庄椿行老八千秋。高怀莫遣群儿觉，佳句那无半语酬。我亦诸侯老宾客，更将墨守问何休。
昔闻鼻祖在扬州，诗句清于玉露秋。奕世相承忻有后，在家还复胜封侯。观颐义熟灵龟见，祝寿杯深绿蚁浮。丹凤休衔丹诏下，黄冠已懒待黄收。
夫君砥柱屹中流，也肯来为泮水游。好句上摩周雅颂，褒词荣过鲁春秋。高山忽奏音逾古，美玉深藏价未酬。搜遍枯肠难论报，江淹聊欲拟阳休。
去年射策古杭州，来到梅关岁已秋。德薄岂堪仪众俊，贫躯聊复客诸侯。一窗灯火味清苦，四座风流酒拍浮。弟子无非梁栋用，先生未必副先收。
词源倾写峡江流，曾蹋槐花月里游。梅岭诗篇一瓯雪，芹宫书册四山秋。明珠小借枯崖润，美玉那无善价酬。再战定穿三级浪，丝鞭席帽拜新休。
生长西江帝子州，蟪蛄强欲语春秋。溉根正喜逢张籍，拾芥宁堪拟夏侯。冷淡工夫千兔秃，飘零踪迹一萍浮。自量只合山林住，乌幕如何也见收。
章水元通剑水流，朅来庠序得同游。自从快蹋梅花雪，一洗从前茆瘴秋。官况我今忘独冷，鸣声君合起相酬。龙光自有张华识，句不惊人未遽休。
平生久愿识荆州，落落参辰几度秋。下榻有谁知孺子，运筹端合属留侯。吟成春草梦非梦，迹漾风萍浮自浮。见说桂枝消息近，广寒清彻片云收。
滚滚词源峡倒流，飘飘拟上广寒游。一编芹泮挑灯夜，两捷槐花得意秋。賸喜文盟堪共结，忽惊诗债未曾酬。数能相过征奇事，肯学渊明遣客休。
惭无健笔敌苏州，蜗蚓聊鸣子夜秋。问乐定应从季子，寻盟自许长滕侯。伫看腾踏飞黄去，小共徜徉大白浮。会有鸡林识风雅，一诗端把百金收。
儒官领袖得名流，子佩应无在阙游。只要松筠柰霜雪，须知兰菊自春秋。年龄五十当荣显，风月三千足唱酬。扬善推能需叶赞，有容心地尽休休。
南来草木半炎州，喜见冰壶一段秋。所学有原真父子，自前无种是王侯。传家肯羡金籯满，用世还知玉璞酬。人事尽时天理见，但勤耕耨候丰收。
人生遇坎与乘流，入则藏修出则游。风顺鹍鹏须击海，时来蟋蟀自吟秋。教经已胜金籯赠，遗锦惭无玉案酬。着脚兰台自今始，悬知下笔不能休。
四海声名扬道州，亭亭心干凛高秋。耳孙自是千人杰，骨相当为万里侯。春入草堂清梦透，名登桂籍暗香浮。锦囊正恨新诗少，说与奚奴取次收。
故家名姓塞乾坤，曾上欧苏涑水门。似此高风宁几个，至今流泽到诸孙。谭诗江上风烟圃，访我梅边竹石村。尚有典刑堪世守，会看溟海化鹏鹍。
寿山辉彩照湖山，管领春光又一翻。动地名声太丘长，传家诗派简斋孙。梅关讯息羹调鼎，桃县风流酒满尊。里社逢时公事在，好施奇计复中原。
淡烟疏雨杏花天，回首春光又一年。月桂香中方并驾，岭梅阴里竞扬鞭。觉来始悟他人梦，着罢傍观国手先。一动静间知造化，吟情浑寄柳丝边。
一昨瞻依尺五天，青衫槐简是同年。飞腾影里寻芳躅，警跸声中响静鞭。夷路已看腾骥𫘝，竞风须逊画蛇先。宗臣底事犹栖棘，有策筹边不在边。
极目龙门峻接天，仕涂倾盖便忘年。太平官府闲吟竹，胜处园林笑举鞭。松柏凌霜知独后，楼台得月会居先。老臣忧国谁能识，飞雪飘飘上鬓边。
襟怀潇洒浴沂天，家学相传几百年。外物莫贪苍玉佩，真才肯贾蜡黄鞭。不平未用鸣东野，懒读难为诮孝先。赖有濂溪衣钵在，满庭风月浩无边。
横浦虽然一角天，周程清化几经年。从前步武堪同辙，近里工夫好着鞭。自笑已居王勃后，相期常恐祖生先。地麟自此符佳谶，魁宿联辉庾岭边。
笑傲壶中别一天，德人端合享耆年。鸣鸠不栩堪供杖，老骥驰思渠假鞭。仪表特居终贾上，名声突出胜黄先。熊彨已入佳占未，明月清风渭水边。
我来横浦访遗言，无垢先生有正传。双迹凄凉城下寺，一书泄露性中天。向来富贵俱荒草，今日风流尚湛泉。东谷有人知此意，平生耻售蜡黄鞭。
梦绕康王酌水帘，不知身世宦东南。苏仙忽饷焦坑品，子尚浑凝晓露甘。便遏鼻雷醒睡思，仍浇舌本发清谭。搜枯破闷功神速，数到卢仝椀两三。
南极星高月一弓，天将好事庆仙翁。朝中诏遣鲜于使，境上民争正献公。葵藿倾阳清瘴雾，旗幢盖海飏薰风。梅关南北俱和气，祝寿欢声两处同。
昔在兴隆岁甲申，文恭当轴秉鸿钧。如今休运重开宋，指日清朝再相陈。会有勋名偿小戊，肯将官职怨雌辰。百年盛事看层见，请颂中兴岳降神。
炎运中天岁甲申，谁令汉鼎重千钧。故家舆地伤瓜裂，真主城楼细指陈。今古一时如合券，明良千载庆逢辰。来年竹帛功名就，图绘云台笔有神。
栖迹梅花岭下州，梅关未到已神游。右江左广山分水，薄雾轻烟雨作秋。物是人非一今古，南来北往几公侯。就中认得禅机者，非锡非泉是道不。
寒儒家世派南州，天遣芹宫并俊游。剑水章江千里月，天孙河鼓一番秋。晒书旧事聊同郝，联句新声恐类侯。隔岁槐黄频入梦，曾知山角已生不。
送客章江庾岭边，试将行止问苍天。虽然刖足终全璞，尚有知音莫断弦。仕路偶来云出岫，归装何有月随船。鼠肝虫臂冥心久，一笑掀髯对湛泉。
鸟篆开端不路锋，锥纱成画体逾工。中间三到屋漏雨，此后仍传壁坼风。羲献以来名绝学，徽章之外更明公。朝天此去承清问，一片丹心笔阵中。
堂碍云霄扁友于，黑蛟光射斗牛墟。细筋入骨藏棱外，妙手师心洒墨初。只为忠诚珍柳笔，多因节义重颜题。知君清德光前古，发露毫端直绪余。
夫君渐是买臣年，耻眩虚名贾蜡鞭。斗酒新丰无饮伴，宫袍采石诧诗仙。寒花傲节休嫌晚，蟠木为容不假先。更上诗坛参杜甫，清谭相对纸生烟。
清梦蘧蘧楚峡阳，镕成句法味悠长。栽桃小试经纶手，泛菊聊浇锦绣肠。逸思已堪凌贺白，高怀赢得傲羲皇。此中真趣人知么，爱酒陶潜不是狂。
闲呼斗酒醉斜阳，欲说还休此话长。笑我平生穷到骨，羡君万卷富撑肠。向来一见梅初白，别后重逢菊正黄。潘县主人如下问，为言不减向来狂。
奇宝宁容弃道傍，名藩赞理令飞霜。冀都便觉群空马，鲁市应无诈饮羊。岭阯云烟新入咏，天边日月趣依光。吾民疾痛谁医得，好试家传已效方。
冷宦趋承木向阳，窥斑良觉愧真长。摩挲千里红尘脚，浣涤十年新学肠。小节自期冰皎洁，高吟满听月昏黄。青蝇附骥从兹始，底用行歌效楚狂。
曾揩醒眼奕棋傍，松柏孤高耐雪霜。西蜀搜奇到金马，南邦颂德继羔羊。梅边生意传春信，笔底新诗灿夜光。运动枢衡当接踵，小烦千骑上东方。
文星今夕照儒宫，多士青云路已通。沾溉有原芹泮水，吹嘘无际杏坛风。温醇德意覃千里，教养规模肇一同。畴昔周程鸣道处，鸢飞鱼跃化钧中。
芹藻生春水绕宫，吉蠲祠祀意潜通。灯花飞舞看檐雨，词藻清新继国风。贰政坐令千里化，论文賸喜一樽同。彬彬执俎鸣鸾者，尽在明公和气中。
半载分符江水西，几曾一日事游嬉。忽闻千骑传呼晓，正是三春劝相时。父老倚锄听号令，儿童骑竹望旌麾。东风归路欢声满，野草闲花索赋诗。
禾生陇亩自东西，父老怡然市井嬉。列郡几人知此意，五风十雨尽如时。买牛已解田间剑，分虎难淹岭下麾。一任吏人来报事，不妨游戯作春诗。
屏星小驻梵王宫，草碧泉清一径通。细细秧针抽夜雨，盈盈麦浪泛东风。登临不为溪山胜，守助端期井里同。此去丰穰知有兆，百年父老笑声中。
笑问香山似旧邪，风流宛是更词华。由江距洛路千驿，以宋继唐诗一家。今日重檐窥斗柄，向来遗趾面湖沙。莫忘先世规恢策，赢取芳名并冠霞。
至和嘉祐正涂开，彩凤将雏出蜀来。父子名声天宇小，弟兄笔力海潮回。岷峨一气钟三杰，欧富诸公识异材。后百余年拜遗像，凛然高节尚崔嵬。
毛颖翻成一秃翁，文章苦欲诳盲聋。从前结实无非妄，胜处生涯好用工。天上高深关守虎，马前奔走背生虫。荣枯数定何须问，了却公家是奉公。
化感儿嬉七十翁，波余犹足活喑聋。肯安恬退淡中味，大觉催科拙处工。及物坐看驯乳雉，苏民更欲骂尸虫。恢恢游刃浑余地，赢得赓酬伴赞公。
修龄阆苑一仙翁，拜跪无妨岂是聋。松柏耐寒宜岁晚，池塘入梦泄春工。群趋摘尾浑行鹭，一见降心赋草虫。莫谓田园动归兴，渭滨垂老尚三公。
蜀道山川鬼𣃁开，文星屡谪北中来。凌云赋客邀难住，捉月仙人唤不回。坡颍与泉同一姓，汉唐比宋孰多材。公诗状出眉州画，不学香山咏马嵬。
闻名每恨不相识，相识梅关眼带青。雪干冰姿披宿务，银钩玉唾丽繁星。居邻山谷传宗派，系出燕公有典刑。陶写风光吟咏了，更培勋业照青冥。
玉立青规照眼新，封侯端合踵平津。公车久满三千牍，属国犹淹十九春。一睹雉驯知善政，双飞鹗荐爨陈人。焦桐会有知音在，未必终为爨下薪。
肯为从师出岭来，三千子亦可人哉。文章要似风骚体，学问非为利禄媒。泥迹尚留鸿爪在，云程已报鹗书催。仪刑只在乡关近，前有张余后有崔。
瑞世词章响佩琚，过人学力更充余。盘空紫气难藏剑，照坐青藜趣校书。已脱尘埃辞矮屋，还将清泚映污渠。云霄此去功名逼，诗酒生涯莫作疏。
明公闵雨志平民，祈祷无他只一真。万里天高随感应，半空雷震忽亨屯。挽回庾峤生生意，化作商霖处处均。归斡元功调玉烛，从今三过续丝纶。
朱轓临莅甫经秋，已报民庸总若畴。剩有心思图惠养，更无毫末事诛求。操存对越神明久，应祷旋销旱魃忧。天意念功殊未别，且将甘露略相酬。
田里懽传岁有秋，已占休证叶龟畴。连朝霪雨忻从欲，一念通神只反求。暂向岭边宣主泽，每先天下为民忧。藩方久袖为霖手，百万苍生愿未酬。
谁将伪学涴忠良，满眼脂韦时样妆。敢斥弘羊苏岁旱，始惊鸣凤见朝阳。生前运蹇官三品，死后流传纸一张。前辈遗风今寂寞，狂歌聊复吊清湘。
瘴岚窟里抱琴归，髭鬓青青只旧时。人道器之真铁汉，我疑方朔到瑶池。从前日月忙中过，此去山林分外宜。晚岁栽培无别计，万金良产在孙枝。
十年踪迹两相望，邂逅崆峒喜欲狂。见说桥成鞭巨石，忽看水𫘝舞归艎。面无惭色言何恤，民有遗思味最长。故国莼鲈劳梦想，从公鸥浦弄斜阳。
湛泉问讯十分春，安得搘筇踵后尘。不是稽山无贺老，定应坐客畏陈遵。凫飞渤岛姑容我，马系堂阶解笑人。重约焦坑新茗熟，一瓯相对话情亲。
隔年亢旱到初春，才挂征帆雨浥尘。谅得靖共神所介，更留约束后来遵。今朝南浦悲行子，明日阳关忆故人。老我滞留归未得，斗升全为白头亲。
巧酿河阳满县春，居然尽洗簿书尘。桑间驯雉诚为异，渚畔飞鸥祇渐遵。良玉自应求即我，明珠宁肯暗投人。冷官窃笑诗情浅，无计能令子建亲。
云萍邂逅总青春，意气飘飘足绝尘。酒有盈樽聊共醉，食无重味恐难遵。浮生百岁风和月，官路连年我送人。自此弹冠知有喜，莫言非故亦非亲。
去去荣观上国春，几人𥩟立望车尘。如星于北常怀拱，自海而南不必遵。檐雨挑灯三益友，锦帆载酒一诗人。勋名自致男儿事，莫倚金张肺腑亲。
上元花市明如昼，良会应知臭味同。自笑无殽似坡老，岂能载酒过扬雄。寒盟如我颜生赤，烧烛输君坐照红。莫忆绕梁声未断，且将诗酒谢春风。
梨园胜日问春光，细细飘来满院香。色缟半空天与洁，花翻六出雪呈祥。月华巧幻溶溶景，风韵偏宜淡淡妆。深夜霓裳欲飞举，篝灯何惜共徜徉。
自从豳雅无传后，汉有龚黄宋有罗。夙驾朱轓勤劝相，奉宣黄纸放催科。一犂烟雨郊原晓，千里春风岭峤和。看取便民桥下水，满江浓绿涨恩波。
节义千年一缇萦，复因缓急见高情。风霜凛凛欺行役，天地昭昭监此诚。羞藻敬恭宗祀重，空花了悟世缘轻。归时认得来时路，暗想蓬莱是故程。
圣朝疏网示宽平，鞫谳烦公六月行。穿屋可嗟嚚讼险，持衡只在此心明。苏冤去释五原旱，了事归看快阁晴。检点旧游章世美，甘棠蔽芾满江城。
圣朝选表作公卿，如此才猷合要津。上亦知公能体国，心乎济物不谋身。梅花岭下忽千里，荷橐班中添一人。民愿借留留不得，多应留与十分春。
西邻有女出深闺，十二楼中奉盥匜。大德爱怜知有造，小心庄肃但无欺。请为公祝千年寿，耻学人填半额眉。旧着衣裳今好在，芳心暗逐锦帆移。
撑空一岭镇东隅，未遂登临且按图。城雉峥嵘归眼界，径蛇盘屈透云衢。句中风月天无尽，物外亭台山不孤。令佐才高当办此，稍容拙者自嬉娱。
平田秋水高潺湲，大府宽条俶布宣。不旱犹应言有旱，省諐敢自谓无諐。倒翻云外菩提水，幻出人间摆柳天。阡陌晓来传好语，作霖人在岭梅边。
几人林下赋归休，公独翩然汗漫游。味道不妨寒似水，入时须用曲如钩。从来邻父邀皆去，底事官曹挽不留。后夜相从那复得，月明千里故山秋。
子月阳从律管囘，刚明钟聚济时材。出当圣世千龄会，小为横江百姓来。生意无穷仓有粟，春工不择地宜梅。从今拈出经纶手，吾道辉光寿域开。
文星照耀大江滨，春色无边上藻芹。千载鲁宫覃美化，百年洛学嗣清芬。但同南国歌申伯，敢效东坡寿卯君。谁谓广文官舍冷，眼前突兀厦连云。
公占金华宝婺躔，我生剑气斗牛边。云山阔远一千里，岁纪参差三十年。初度谩言同日月，荣枯相去异天渊。香山不鄙兼謩少，名节当参九老传。
蹋雪南征靡惮劳，此公端不为锥刀。能行所学官无小，苟利于民誉自高。鞭算何须穷孔穴，荆班且共说风骚。吏奸民蠹浑闲事，临政先教立脚牢。
君行岭海独贤劳，我念乡关折大刀。心事有如江水白，谊风端共庾山高。理财只合从周礼，饮酒何妨读楚骚。客至无毡相谅得，请将诗句当共牢。
鲁侯修泮几千年，盛事相符易地然。夏屋渠渠高插斗，诲言历历暖于毡。简编有味芸香细，风月无边草色鲜。乐道箪瓢亦人耳，安居何惮士希贤。
邪倾枝柱费三年，革故图新有待然。凌雨千间骈紫佩，濂溪一派宝青毡。韶鸣已觉俱忘味，鼎养何妨更击鲜。师帅作成真有道，诜诜弟子信皆贤。
蚤负才名四十年，胸中成室总天然。承流且建偏州学，谈道终分广厦毡。椽笔发挥春藻丽，鸾旗照映雪花鲜。几人鱼跃鸢飞下，黄卷生涯对圣贤。
庾岭苍苍古复今，公余杖履惬幽寻。两崖峭壁风霜骨，一片清泉佛祖心。静浣世缘挥酒椀，更添春色上梅林。冥搜翻觉诗情拙，满眼皆诗祇用吟。
竹马儿童喜欲狂，循良太守似龚黄。仓庚百啭蚕桑启，布谷一声粳稻香。耕馌尽陶豳国化，游嬉已遍舜民乡。文书便合登高阁，为说东郊入务忙。
尚闻深巷语乌衣，无复高堂彩凤仪。栋宇半欹元帝庙，香烟争奉志公祠。六朝兴废千年梦，独客登临万古悲。莫上钟山望淮北，西风禾黍更离离。
幽栖颇喜隔嚣喧，无客柴门尽日关。汲水灌花私雨露，临池叠石幻溪山。四时有景常能好，一世无人放得闲。清坐小亭观众妙，数声黄鸟绿阴间。
此生毕竟已蹉跎，有酒何妨醉且歌。人世尽缘愁得老，春花偏被雨相魔。草欺兰瘦能香否，杏笑梅残奈俗何。试上东楼看春景，海山无数列青螺。
多赀徒作守钱奴，伏腊无忧便有余。世路本夷休自险，人情太密反成疏。非图报施方为善，岂为功名始读书。门外良田堪种秫，自牵黄犊试犂鉏。
书房清晓焚香坐，转觉幽栖趣味真。怪石一根云态度，早梅半树雪精神。池鱼自乐谁知我，林鸟相忘不避人。得丧由来天自定，莫将闲虑恼闲身。
剥尽皮毛真实在，几年孤立小溪浔。人来人去谁青眼，花落花开自苦心。不是野夫同臭味，难教君子出山林。巡檐日日窥生意，一朵先春直万金。
爱渠怪怪复奇奇，冒雪遥凭健步移。竹外池边栽恰好，山巅水际梦多时。百年死质余生意，一片孤槎带好枝。寄语花神勤守护，品题莫负老仙诗。
图志旧尝看纪载，杖藜今得遍经行。渔翁化石几年钓，仙客有田何世耕。千尺枯崖蜕龙骨，一帘飞瀑撼雷声。相传逸少曾来此，惜不镌岩记姓名。
看人出着笑人低，及至当枰却自迷。角上仅全输了腹，东边才活丧于西。欲装劫去多难补，待算征来恰又提。天下未应无妙手，劝君莫爱墨狻猊。
万巧千奇费剪裁，琼瑶锦绣簇成堆。世间妖女轮回魄，天上仙姬降谪胎。笑脸倚风娇欲语，醉颜酣日困难擡。东君若使先春放，羞杀群花不敢开。
去年已作填沟计，谁料今年见有秋。天意乘除元自定，人生伏腊谩多忧。满盆淅玉休论价，成斛量金不计筹。最是野夫懽喜处，春风百瓮绕床头。
霜风飒飒荻花洲，避北趋南巧自谋。仙翮飞残千里月，寒声催老一天秋。乍教骚客惊诗梦，莫为征夫寄别愁。汝度塞垣应未久，新来烟燧已沉不。
诗眼非梅不可遮，三葩五蕋便堪嘉。瘦如饭颗逢工部，老似磻溪卧子牙。水影月香参众妙，弟酬兄倡自成家。快𥬠新酝同清赏，莫待枝头烂缦花。
闲居幽事属田园，何必山林始避喧。足水早禾分母子，多年修竹见翁孙。欣然胜败无心弈，兀尔醉醒随意樽。昨夜一番雷雨过，绿波微涨曲池痕。
自甘穷处更何疑，坎止流行信所之。不学昌黎驱五鬼，肯随子厚骂三尸。堂堂白发欺人出，耿耿青灯独己知。细嚼黄花香满齿，清风千古一东篱。
槐笏绿衫初作吏，要须立脚自廉勤。闾阎疾苦宜加意，廒廥奇赢莫与闻。少啖荔枝防美疢，多栽茉莉挹清芬。公余览遍佳山水，倘有诗篇寄海云。
良辰乐事两相关，喜我楼台便往还。不用移舟过西屿，只消把酒对南山。风于破帽如相约，菊为新𥬠欲笑颜。留作千年佳话处，诗翁醉墨照楣间。
月将圆夜出乡关，才到西兴月又残。老去问名先已懒，近来行路觉尤难。云烟漠漠吴山暗，风雨潇潇浙水寒。识破人生真逆旅，此身何处不堪安。
家家懽笑迓星期，我辈相邀只酒卮。矫俗何须标犊鼻，甘愚不解候蛛丝。新秋光彩月来处，半夜清凉风起时。一曲玉箫尘外意，此音除是鹤仙知。
相传牛女起何时，无柰人间事转痴。青鸟蟠桃方士信，金钗钿合逆胡基。一杯记节图成醉，万感因秋却易悲。遗恨古今流不尽，银潢耿耿接天池。
瘦策相扶上翠微，眼惊奇怪足忘疲。三十六洞犹昔者，四百余年无牧之。涨水淼弥春雨后，远山重叠夕阳时。几多江北江南恨，问着沙鸥总不知。
秋风远客叹飘零，满镜吴霜故故明。酒盏论心疏旧约，诗筒到眼快新评。短檠伴我夜深静，长笛何人月下横。步绕空庭吟未竟，隔林鸜鹆又传更。
信是抟沙放手开，渴心空想细论杯。等闲不见便逾月，如此相从能几回。旧雨已孤重九菊，新诗宜探小春梅。骑馿索句真颜面，要向清溪洗出来。
苦用吟心续祖灯，得君印证愈分明。一聆此日鸡窗话，尽洗前时蚓窍声。飏柳轻风寒忽暖，催花小雨湿还晴。眼前总是诗光景，可惜明朝又远行。
俗尘汩汩负清游，重出城来已暮秋。水洗柳根欹断岸，霜摧芦叶拥荒洲。乡音不到愁来雁，野性无拘羡去鸥。可惜一堤明月好，隔关难作夜深留。
重阳过了秋逾爽，自豁楼窗眺晚西。野外倒涵天影动，海云平压雁行低。兴来频放深杯饮，吟到须还大字题。近喜书房添一宝，陶泓买得古端溪。
佳节相过共举觞，为萸菊醉亦何妨。须知我辈襟怀事，不是时人酒肉狂。落雁影边寒水碧，归鸦啼处夕阳黄。诗翁樽俎风流在，老气横吞年少场。
清樽才了黄花债，又被梅花恼杀人。碎点南枝无数雪，探支东帝几分春。精神全向疏中足，标格端于瘦处真。彻夜苦吟无好语，梦随双月步溪漘。
新刊后藁又千首，近日江湖谁有之。妙似豫章前集语，老于夔府后来诗。梅深岁月枝逾古，菊饱风霜色转奇。要洗晚唐还大雅，愿扬宗旨破群痴。
茶歌才了又田歌，节物真成一鸟过。苍竹招风凉意足，碧梧留雨夜声多。瓜缘茅屋抽长蔓，藕过蔬畦出矮荷。最喜白鸥相狎久，对人自在浴清波。
好山好水东嘉郡，两月清游乐可知。远想池塘频梦汝，还当风雨对眠谁。别时菊蕊方宜酒，几日梅花已索诗。雁影参差霜正冷，寄言归计莫迟迟。
漫浪江湖等泛萍，破囊惟有百中经。一吭辩处长三寸，两手生来应七星。笑汝道途多坎𡒄，说人祸福太分明。我今已决为农计，不解从君较五行。
经年未复寄来书，索我形骸莫太疏。鲍叔相知应似旧，嵇康习懒苦难除。白头阅世梅花老，青眼看人柳色舒。春月正圆春水滑，何须雪夜扣吾庐。
春事关心常早起，爱看景物试凭栏。戏鱼池面微添绿，啼鸟枝头尚带寒。斩棘重樊新插柳，𣂏泉频灌自栽兰。年来賸有园林兴，每恨庐边地不宽。
不用雕锼呕肺肠，辞能达意即文章。性情元自无今古，格律何须辨宋唐。人道凤箫谐律吕，谁知牛铎有宫商。少陵甘作村夫子，不害光芒万丈长。
风衮瑶花扑面寒，沾泥点点鹿文斑。要呈腊瑞鬭梅好，肯让春容傍柳还。万户闹添沽酒市，两山穷耸索诗肩。使君宽得忧民念，麦陇青青一望间。
世态从渠炎更凉，蕙兰元不为人香。时凭酒挹圣贤味，闲借茶搜文字肠。靴笏岂能拘野性，莼鲈终是忆家乡。小需归作天台隠，长啸松风卧石梁。
生长由来接社枌，台山越水偶中分。一朝倾盖便知我，千里携家得傍君。风厚大鹏培怒翼，天寒征雁拆同群。折梅相送齐山路，愁绝江东日暮云。
高绝寒斋虽未到，但观名扁定非虚。连床夜语炉无火，四壁秋声案有书。要与西塘同苦淡，更容东野伴萧疏。区区粗得归闲趣，每见高风愧不如。
喧喧文价握灵蛇，凛凛词锋挺镆铘。出遇万年天子圣，生从七叶侍中家。君臣相悦同鱼藻，兄弟连荣比棣华。岁岁重三前六日，寿觞何惜泛流霞。
元气钟为一代英，天休节后是公生。撑肠何止五千卷，满腹犹藏十万兵。懒向仕途为佞熊，肯将祠秩倦闲情。芹溪不是横舟处，四海风波正要平。
潇湘江头三月春，柳条弄日摇黄金。鹧鸪一声在何许，黄陵庙前烟霭深。丹青欲画无好手，稳提玉勒况今久。马蹄不为行客留，心挂长林屡回首。
信手拈来语不惊，纵横漫与笔端呈。独崇尔雅追先辈，肯竞铅华逐后生。至宝何曾营琢削，神工自是谢锄耕。一篇三复还堪味，不觉今人解性灵。
自一而三散万殊，学惟定力是功夫。十分谨处持槃水，万理䌷来似辘轳。痴叔床空唯易在，濂溪阁冷有图无。希天穷到渊渊地，子肯闲来拥地炉。
越舄长吟有所思，生空照社老空痴。一千余尺拔文笔，三十六湾深墨池。人物要当天地意，溪山不欠晋唐诗。渊明子美成何事，牢落生涯寄酒卮。
人生能看几番灯，强倚灯花听竹声。玉管吹残梅外雪，星球撰出雨边晴。人行香雾不知夜，儿傲饥雷看到明。梦破春风感留滞，老书移就短长檠。
列仙坛上碧鸡鸣，布袜青鞋取次行。上界烟霞疑可到，东方草木渐知名。一泓沧海杯浮景，万点青山棋落枰。脚底云飞寒带雨，此身知是在蓬瀛。
万籁无声意转豪，一挥出守敢云劳。臣心耿耿依三殿，予发垂垂有二毛。月黑星光悬帐幕，夜深霜气满弓刀。披衣秉烛终宵坐，待旦乘时演豹韬。
万井苍凉欲曙天，禁钟声断佩声联。云浮玉辇霞裾降，风动金莲宝炬然。四国龙飞清穆世，群工虎拜太平年。吾王不倦宵衣念，国祚遥知永永传。
百年王事谩劳形，客里逢时迹类萍。无酒可添元亮兴，任人浪笑阮宣醒。荆湖城壁连钲鼓，河朔黎元陷虏庭。久拥旌旄愧无补，敢将衰朽叹飘零。
江城一眺思悠悠，平楚苍然野水流。衰草寒烟梅老墓，败垣斜日谢公楼。江山有恨英雄老，天地无私草木秋。万古兴亡俱是梦，丈夫何者为身谋。
碧嶂千层镇一州，十年前记作斯游。因看红杏行停辔，为濯清泉坐解裘。怪石巉岩蹲虎豹，老松偃蹇卧龙虬。转看转有无穷景，杖履何妨绝顶头。
风流千载忆玄晖，此日登临不觉疲。看取眼前都是句，如何身后不留诗。须知小隠徜徉日，正是高吟寥泬时。可惜出山终不免，空留翠岫与清漪。
十一年如一欠伸，今朝又得快登临。半城杨柳春风满，四野桑麻雨露深。槛外翠峰重入眼，樽前白发遂惊心。感今怀昔凭栏处，不觉崦嵫日已沈。
每来登眺便眉伸，高处苍穹俨若临。投老光阴随日晚，思归情绪与秋深。鹭飞沙际迷人目，雁满江头动客心。北望淮淝何处是，晚来烟雾正沈沈。
畴昔花前屡举觞，重来鬓发已苍苍。未容篱菊成归隠，且向官梅作醉乡。每约松篁坚岁晚，肯随桃李竞春芳。东风二月无人惜，片片霏霏雪自香。
正到春归恼客肠，荼䕷架上发孤芳。刘伶嗜酒名为酒，薛女餐香肌亦香。人已今朝衰鬓发，花犹昔日淡梳妆。十年陈迹浑如梦，徙倚阑干到夕阳。
东皇为代是南薰，酝酿成花迥出尘。尽洗娇红春态度，独呈雅素雪精神。牵衣弱蔓如留客，入枕清香更恼人。月下星前曾醉插，肯容烦暑到冠巾。
园丁编竹亦勤哉，老蔓纤条费剪裁。杳杳翠云深作洞，霏霏香雪簇成堆。玉虬飞下盘千尺，金爵携将饮百杯。说与此花狼籍后，园林杖履亦稀来。
老守重来何所为，筑成台榭凿成池。绿深夜雨龟鱼远，红压春风鶑燕迟。民乐轩墀偏少讼，官闲园圃自多诗。凤团啜罢投衾枕，梦觉花间日影移。
恋宿怀安物我齐，况兼两世四持麾。可怜园内乐成日，却被官中捉去时。李郭诗篇怀旧迹，欧梅歌舞怅新知。多应日后清宵梦，频到姑溪溪水湄。
龙德刚中道学优，洛中夫子尔同流。暂辞天府安边阃，又属轺车返帝州。万里长城唐李𪟝，百年勋业汉留侯。明朝回首秋江上，泰华岩岩天际头。
暂因休暇得遨游，感慨樽前岁月流。长向此时忧徼塞，不知何日乐林丘。凤凰寂寂空留寺，鸿雁嗷嗷尚满洲。畴昔谪仙愁绝处，我来登眺更多愁。
六朝旧迹作新游，王谢千年风尚流。但使时能开晋宋，只缘道不本轲丘。昏昏赤县神州地，渺渺白苹红蓼洲。谁道天分南北限，人分南北至今愁。
铃斋日日簿书尘，不觉光阴暗里侵。忽见前山有花发，始知今岁已春深。边风尚有寒吹面，腊雪全无早系心。忧国忧民平日事，新来赢得白盈簪。
原隰驱驱过一冬，好山何处不相逢。层峦叠嶂分高下，翠霭晴岚晕淡浓。小至停车休作暇，迁来携酒款从容。千崖竞秀吾乡远，只在南容独秀峰。
不辞暑汗透冠裳，亟拜灵祠为亢阳。与佛有缘凭佛力，于心无愧𦶟心香。崇朝霶霈施霖雨，千里欢欣饱稻粱。老吏两年蒙润泽，诗成借笔记僧房。
乍和便觉怯衣裳，且驻归舟傍夕阳。连日雨花多听雨，今年香积又炊香。幸凭佛力成因果，消得诗人咏稻粱。殽核已无尊有酒，就溪带水擘莲房。
坤灵擘罅天幻奇，一到仙凡觉两岐。处士清风存万古，诗翁雅句见当时。洞深不碍烟云逸，丹就那知日月迟。更上层台瞻佛像，愧无法语勘狐疑。
千载江滨季子宫，联镳款谒骤西风。清名长逐秋潮壮，遗迹应随夕照空。管领物华输酒圣，平章古意属诗翁。想君岸帻风尘表，笑我埋头雁鹜中。
酾酒临江望石湾，松风引上白云关。潮吹海雨来无际，帆遂天风去不还。千仞振衣聊遣兴，一江如带敢偷闲。老怀抚事偏多感，莫拮中原几点山。
梦想云根久已哉，青鞋布袜喜重来。笋添简寂春前盛，桃胜玄都观里栽。洞狭天宽多秀异，泉清石怪少尘埃。仙家日月长如许，我欲朝真屡往回。
燕雀群飞敞汉宫，惊闻伏马忽嘶风。洪恩大度祈三宥，乌府何颜奏一通。劲节敢攀丹陛槛，忠言应梦白头翁。象台一贬端然直，所幸身穷道不穷。
老气棱棱未易攀，谊襟凛凛可廉顽。瘦筇只为江湖上，诗卷傍行天地间。社风雨花春正好，酒垆山屐梦相关。夔州已浚花绳削，今度编成不要删。
不怯山寒风力尖，要登绝顶看龙潜。翚飞杰阁云穿栋，静镇禅关月满帘。踏破松萝容极目，啸惊岩壑快轩髯。我来默印无边义，寄与孤铃语夜檐。
吁嗟从古行路难，长亭短日天风寒。舟胶马𬯎忧欲死，朱门歌舞谁办此。一朝邂逅荥阳君，首倡开土囊俱倾。五丁未具饭能几，群毛不集裘安成。
观近朱陵萃列真，烟霞虽僻境长春。若非火府炼神处，安用水帘遮世尘。古像著灵多是石，补钟留迹似非人。寻源亦有桃花涧，莫是山山可避秦。
天然翠袖隠丰肌，好是胭脂未透时。夜睡无香供蝶梦，晨妆有恨只鶑知。坡仙具眼犹烧烛，子美多情却欠诗。料得锦城花正好，怨公底事访春迟。
著雨胭脂沁玉肌，绝疑妃子醉眠时。未邀佳客闲来赏，已怪游蜂早得知。烧烛不妨循故事，卷纱何惜赋新诗。羡君立就花前句，我欲赓吟思苦迟。
治水神书在此祁，溪名犹似念胼胝。当时民垫赖谁力，今日地平惟佛祠。泉出玉床疏作乳，火生丹窖结成芝。云峰自有樵人径，岣嵝寻碑误退之。
连天七十二云屏，真境先于翠麓呈。洞发金光丹气结，泉疏乳白玉华生。江心雁影重临字，谷口禽呼自答名。闲步不教方外觉，破烟双鹤已来迎。
地僻层云岿古禅，我来访古尚依然。越人重见流觞水，隋刹犹存卓锡泉。石罅遗题思往迹，岩隈纪事忆前贤。可人不为时摩拂，朝暮青山一抹烟。
祝融尊与岱宗齐，仙境今容佛屋依。晓揖日轮知海窄，夜扪星轸觉天低。风高殿悉杉为瓦，云冷僧常绵作衣。莫剪光天坛下草，时巡要秣六龙嘶。
山谷机忘似白鸥，有孙今复号虚舟。信风为棹先开浪，与月同舱不载愁。吟就自将歌款乃，醉时宁逐境漂流。乾坤等是虚舟尔，只好和诗莫带休。
兰江无物可关情，春去春来感亦生。流水几番供禊事，新烟两度过清明。念乡鹃泪和花滴，怀友鶑肠学柳萦。读遍离骚诗自慰，世间无地不蛮荆。
大别矶头江汉合，烟波堪咏亦堪图。山标禹贡他州有，水列周南到处无。鹤外声来蕲笛远，鸿边影落楚帆孤。登临此地陪秋壑，收拾乾坤寘玉壶。
六朝三百有余期，不满诗人一皱眉。只有燕迷新巷陌，更无凤集古台基。兵于史传多陈迹，酒与江山是己知。仆指长淮又西去，舆图向后更谁披。
功名翻覆等南柯，云掩新阡长薜萝。千载只凭公论去，百年无奈世情何。高光时节经营易，晋宋人才隠逸多。入汴老宾犹坐谪，余生只合理烟蓑。
波神有兆报平安，半日重湖度不难。只艇溯洄风浪息，单包就谪水云宽。晓烟不隔渔歌过，秋月还同画轴看。摆脱尘缘天借便，嶷云深处养神丹。
一层云结一层巅，贯腹成溪异物潜。仙乐万悬钟有乳，洞门百折水为帘。崖碑藓暗瑰辞缺，石栈苔阑羽卫严。我欲通天刳绝顶，倒飞明月浴寒蟾。
世路羊肠淹客游，尘缨来此濯清流。半窗修竹翠含雨，一片澄湖冷浸秋。地僻莓苔侵石几，机忘鸥鹭近渔舟。夜凉酒醒未能睡，诗句欲成搔白头。
物华尽入锦囊收，留与江山做话头。桃叶数声风力晚，芦花万顷月波秋。非寻鹤相当年画，谁记坡仙旧日游。回首兴亡多少事，渔舟独不挂闲愁。
虚亭北眺大江临，江外晴岚出寸岑。景与齐山俱绝唱，量如沧海且频斟。地高宇宙双眸豁，人老风霜两鬓侵。感慨石城勋业旧，侃居夏口峤居深。
冷笑申公老汉班，不成一事又空还。与其零雨难苏物，孰若为云只在山。庭草静涵春意足，野瓢休挂树阴闲。多应粪土看荣贵，留得清风宇宙间。
约略阳和动琯灰，南枝已冠百花魁。莫教陇驿携春去，且向罗浮唤梦回。玉骨风标自仙种，铁肠赋咏谩多才。只应賸结青青子，调鼎功夫看后来。
心驰流水高山外，身在落花啼鸟中。滴得愁浓青杏雨，吹教梦断碧梧风。垂堂远愧千金子，扫地空怜一亩宫。两朵灯花伴孤独，清懽那得玉人同。
千里辞家不作难，归来春事总阑珊。久留午梦梅黄雨，重索冬衣麦秀寒。百箔老蚕铺雪乳，一庭新竹长琅玕。此时正喜民财阜，野草闲花任自残。
绿柳桥边古道横，乾坤寂寂夜三更。月窥门处君高卧，露湿衣时夜独行。杯酒孰同驱俗意，天风时下步虚声。明朝世界尘依旧，试挽银河一洗清。
卷地西风翻巨浪，小舟仍泊夜来湾。行沽携榼虽无酒，卧看开篷幸有山。原草正肥黄犊饱，汀苹未老白鸥闲。平生遇险须知止，眼对江神一解颜。
好景难逢奈老何，十年此地绝经过。山如得意晚犹碧，雨亦知愁秋更多。造化从渠旋磨蚁，功名笑汝扑灯蛾。湖边直欲呼船去，更共渔人挂绿蓑。
睡起开篷月在沙，晚江山影动龙蛇。诗成索笔无人应，酒尽空囊何处赊。船去船来数声橹，江南江北几人家。星娥定怪归来晚，从此西风欲泛槎。
吴中郭索声价高，草泥足上生青毛。越中海市喧儿曹，白蟹厌饫霜前螯。新丰逆旅酒濯足，齐国相君饭脱粟。当时珍味无所需，吴越土宜俱碌碌。
欲扣山扉汲野泉，支筇眼驻柳阴边。苦无平地休穿屐，待有轻风却放船。孤笛叫开云里月，一竿撑破水中天。舟人相戒低声语，沙上恐惊鸥鹭眠。
擒吴才了合封侯，何止区区古蔡州。一着高时全国体，十年危处与心谋。山川恢拓春风远，天地清明王气浮。白雪满头勋业大，不应忘却赤松游。
焚香诵易与天游，君命相催不肯休。时节固知来则是，功名却以得为忧。翠蓬云气生衣袂，金殿阳光动冕旒。此际一言能悟主，始堪回首旧林丘。
便教烟雨画成图，争似归来有贺湖。镜里精神西晋有，诗家标准晚唐无。惜花春尽鶑吟苦，敲竹风清鹤梦孤。世事正多心早懒，著书赢得静工夫。
检残玉历又春来，造化无私命转乖。照水莫嫌穷面目，看山长有好情怀。生期惠远眠云过，死问林逋借地埋。诗到夜寒吟更苦，一枝梅雪映书斋。
朝吴暮楚几时休，未必江湖有白鸥。万事莫如归去好，一椽当为老来谋。春天吟思行花径，夜月琴声坐竹楼。但得余龄无俯仰，曾公食粥亦风流。
不肯轻迷固有天，星冠霞氅竟翩然。人能变体方超俗，丹到成功即是仙。伏洞黑龙听夜咒，傍花白鹿伴春眠。哦诗更欲全清致，当以弥明作正传。
烽火穷边几度愁，亦曾将死博封侯。谤兴在彼情谁恕，事过知君痛自休。跨马甲衣春雪白，射雕弓箭晓星流。救时正属英雄者，更著工夫必到头。
山移无复昔人贤，随分长安办一椽。扫室敢言天下志，闭门尽可雪中眠。携瓶与客同沽酒，接绠过邻自汲泉。到此始知闲是福，居山未必似居廛。
若教尽尽说漂沉，却恐无憀老不禁。百拙难随今日巧，一贫方识古人心。牛羊归尽荒郊阔，猿鹤愁多故国深。亦欲以诗为活计，世间何许觅知音。
谋生一事到成功，消得湖边地几弓。韦曲有花留杜老，洛阳无客问卢仝。春风燕子虚檐外，夜雨蛩声小径中。所立规模虽冷淡，绝胜弹铗旧漂蓬。
一衲冰霜二十年，不知妙用自谁传。心能转物方为佛，诗到名家亦是仙。喜客稍宽沽酒禁，爱闲多结住山缘。今冬约我西湖上，同看梅花坐钓船。
一剑辞家竟陆沉，梦思空向故庐深。槎迷河汉千年恨，树隔关山万里心。衣垢正怜贫未去，镜明忽有老相寻。春归不与人为约，青草催诗亦懒吟。
数亩松筠种不成，荒坛祭别酒频倾。老天辜负归乡志，冷地寻思到世情。日落关河孤鹤远，夜凉灯火小虫鸣。应须趁取黄金在，买宅西湖住一程。
鹭鸶立处无秋暑，舴艋行时正晚凉。诗兴似山来衮衮，归心如水去洋洋。经风杨柳高偏折，隔浦芙蓉远更香。俯仰之间易陈迹，不知醉了几千场。
屈指交游十载余，见君归墨又归儒。卢能解道元无物，颜子谁知也不愚。既向风幡明表里，何须雪几费工夫。他年名上登科记，一半清芬在祖图。
故园不恋恋西湖，赁得民居作隠居。开口不离仁义字，闭门惟读圣贤书。老无子息偏怜鹤，闲有工夫尽钓鱼。酒熟自斟诗自和，功名一念已消除。
十年兄弟恨离群，书雁南来得所闻。惠远栽莲归结社，班超投笔去从军。伤心异路悲春草，泪眼同时湿暮云。惟有母亡无返日，自添抔土上孤坟。
鹫峰可是不清幽，却望云峰忆旧游。松径露寒芳草暗，竹桥烟暝落梅愁。高斋闲课诗吟讽，小店赊沽酒献酬。今日凄凉何许见，满庭红叶自伤秋。
风骨棱棱雪满头，帽尘慵拂涕慵收。天晴放鹤方开户，雨后看山不下楼。树底持经阴径远，竹边洗钵小池幽。自惭犹有尘缘在，安得相从老一丘。
蒲团坐得心成佛，却便随流似不曾。对客清谈皆有理，求他妙用独无凭。穷通数外三春定，智慧光中万古镫。俗眼安知真实行，空于画壁看高僧。
悟彻心宗即是禅，老来风骨尚依然。自云林下浑无事，不到人间亦有年。秋磬声清敲落月，晓瓶手冷汲寒泉。我来问道空归去，寂寞云山薄暮天。
宝书梵律自分科，黄卷青灯更琢磨。花落闲庭春定久，尘生虚榻夜吟多。琴长弹后声偏韵，丹未烧前气已和。我所重君清苦处，可曾一日离烟萝。
自从入道戴星冠，名利何曾着眼看。地尽种蔬因茹素，瓶长储水为浇丹。风生晓槛占天久，霜滴秋坛拜斗寒。几度相寻寻不见，但闻金磬响云端。
晦迹雪岩日久长，唐人冠帽道衣裳。草堂夜月琴声细，花坞春风杖策香。饮酒旋寻瓢作盏，架书高沓石为床。客来总是诗朋友，一笑人间万事忘。
文星变化成人品，指点虚空不住吟。渐向镜中知白发，何曾醉里惜黄金。孤灯夜雨长安梦，落叶秋风故国心。莫谓飘沉消锐气，皇天自是一知音。
自古骚人心自别，过从不是俗交朋。谈诗海内逃名客，学道山中出定僧。小艇春游时载酒，高楼雨坐夜悬灯。深知大隠工夫到，只恐明时有诏征。
抛却萤囊读罢书，甘心奉道乐清虚。氅逢拜斗身方服，巾待过庭手未除。无事遍求仙术学，有邪只用鬼兵驱。莫将鸡犬云中去，且占人间福地居。
不以一闲为至乐，拟将短铗向谁弹。事于错处知天理，心到灰时始岁寒。梁燕语分春寂寞，海棠愁入雨阑干。故人散尽江湖远，虽有新诗寄亦难。
双井传家法最严，仙翁未学子真潜。固知岂弟为民福，却恐清廉博众嫌。去草旋开观射圃，傍花深下读书帘。心闲万事皆归理，何必蒙庄悟养恬。
丹井清泠夜向分，露庭吟苦更谁闻。松凉鹤立千峰月，草湿龙归一洞云。回首江湖尘漠漠，伤心天地气纷纷。何当共作诛茅计，免向秋风怨失群。
相思不但是黄昏，才到凄凉便忆君。明月当天人寂寂，西风卷地叶纷纷。归心随水流千里，别恨因秋凑十分。灯火何时共良夜，一杯香茗细论文。
休说边埃扫不清，如君出处极分明。西湖旧有骚人分，南岳新添散吏名。吟苦只因听雨久，心闲直待买山成。堂堂京国谁知己，百尺楼空一剑横。
主持兰若太湖傍，愈觉清高不比常。窗下围棋松日薄，径中行药竹风凉。诗成封去邻僧和，茶嫩惟同野客尝。见说近时勤行业，朝朝亲炷佛前香。
身陷清贫乐有余，风流人物称山居。虚堂扫地犹持课，隠几看云罢读书。破碎衣裳多自补，髼松头发少曾梳。有时行向湖边去，闲对渔翁话古初。
全家移入山中住，见说经年不到城。闲雅足知空世念，讥弹未必损诗名。高楼听雨开书坐，幽磵寻春采药行。寺近只容僧问字，松风满屋笑谈清。
隠君住处枕湖滨，正与逋仙是密邻。踏雪访梅千嶂晓，带烟看柳满楼春。发因累少茎茎绿，诗为工多字字新。闻说近来浑懒出，竹光花影锁闲身。
津亭记得话分离，别后愁多只自知。梅坞雪消春到处，草堂灯暗夜深时。纵然频有相思梦，争似同吟一首诗。几欲裁书凭雁寄，碧天无际雁来迟。
可怜未露囊中颖，一味清贫骨也清。陋巷孰知颜氏乐，京师空有子真名。命书平日穷幽眇，诗社多年说老成。风雪满天灯晕冷，梅花纸帐各关情。
井冷丹沉事迹存，仙翁秘诀授云孙。不同白鹿眠花径，却跨青鸾出洞门。调尉明知逃吏隠，详刑阴布活人恩。归来日日出堂醉，春草池边着梦魂。
幽居直恐世间无，叠石为山展画图。亭馆看花春思远，楼台倚月夜吟孤。不论胜负收棋局，欲辩醇漓蘸酒壶。东阁开延天下士，昂头相对说江湖。
一住湖边更不移，晚年幽趣只心知。竹楼夜月供琴索，莎岸春风飏钓丝。朝客委评新买画，骚人听说旧吟诗。神仙秘术参求遍，间泄天机向醉时。
官廨相邻古寺基，幽闲全似旧家时。惜花言语春风得，对酒心情夜月知。谈道偶留僧坐久，借书惟恐仆归迟。平生物理难齐处，读彻牺经更不疑。
争期风翮上亨衢，果见移家入帝都。瓮下不能留吏部，湖边正可着林逋。高楼诗思春云远，深院琴声夜月孤。半点红尘应不到，晴梅影里醉谁扶。
名不昭时迹晦沉，读书辜负雪窗深。贫参万事方知命，人到中年始识心。柳得烟多鶑尚恋，花随雨尽蝶空寻。江湖身老春风晚，谁肯相从说苦吟。
异时交义比金兰，守着龛灯话岁寒。相去虽无千里远，别来欲寄一书难。酒杯慵向花前举，琴索空移月下弹。却忆湖山行乐地，越翁近日共谁看。
银台花落夜将阑，天亦那知客思单。鹤帐不知云外梦，燕堂空锁雨中寒。千年风雅教谁主，一卷离骚合自看。又恐孤山梅渐老，明朝问路过长安。
望望春来一解颜，春多风雨怯衣单。柳烟漠漠山堂晓，梅雪纷纷水国寒。贫里诗囊当自佩，醉中匣剑共君看。交游肯作云翻覆，凿齿东来喜道安。
弟兄惆怅各分飞，说着何曾不泪垂。且道十年无一信，是谁千里最相思。采薇犹记相思处，煮豆浑忘共泣时。莫把诗名沉塞北，归来故国看梅枝。
尘中孤影镜中丝，往事星星不忍思。回首便成千里梦，寻盟当以几时期。秋江浩荡鸥翻浪，月树萧疏鹊绕枝。倘有一书相问讯，只消多写暮云诗。
万间垂芘一夫穷，应念空成白首翁。且喜有僧同夜话，不愁无路借春风。江湖气吐诗坛下，星斗光生剑匣中。从此自知当变化，梦魂先别灞桥东。
灞桥烟水碧沉沉，万缕低垂结翠阴。学舞腰肢风外细，凝愁颜色雨中深。絮漫天地凄凉泪，萍满池塘造化心。记得赠行曾折处，短长亭畔听鶑吟。
长是开初恨岁阑，南枝不管北枝寒。鉏云犹记当时种，步月宁辞永夜看。香借好风闻却易，影粘残雪画应难。逋仙骨冷吟声绝，惆怅无人共倚栏。
客枕谁惊蝶梦阑，角声吹动五更寒。断桥流水无人处，淡月疏星只自看。勾引闲情何日了，形容幽韵入诗难。冷香深恐轻狼藉，叮嘱林神护石栏。
耐久相看是此君，眼前才有便无尘。尽多转好延留客，虽少犹能爽快人。清影疏疏垂地面，高标直直上云津。忍饥食肉俱休学，一击从今认所真。
断桥日老水弥茫，谁托丹扉夜望长。零雪正埋和靖骨，淡烟微见寿阳妆。一时韵巧传清思，几度凝愁忆暗香。举世可无题品手，擅场到底属何郎。
颇爱连山雪映溪，南枝休笑北枝低。扬州有客同吟咏，湖上何人更品题。云未商量春后雪，花先零落雨中泥。清愁一点无归着，回首东风起杖藜。
休说登山与绕溪，林间曾见入檐低。尽开花去浑如雪，忽有香来即是题。九客不容同气味，六宫回首隔云泥。策勋商鼎何愁晚，幽意分明在短藜。
成行远远别衡阳，岂道如今却断行。声咽为啼千嶂月，翅低因负五更霜。虽云传信元无托，纵不遭烹亦可伤。遥相倦飞沙上去，芦花吹雪水茫茫。
阴阴定是过残年，积雪才晴又满天。山寺寻梅谁怕冷，地炉烧竹自无烟。斋蔬清洁朝朝食，诗草纵横日日编。更有身心空寂处，夜禅多在佛灯前。
平生以笔代耕耘，老矣营居志亦勤。送子谁为盘谷序，招贤亲草北山文。湖鸥近屋拳秋雨，野鹤分松宿暮云。从此只寻闲处去，红尘一语自纷纷。
胜槩未教容易见，必须委曲一登跻。到天不觉乘槎远，出洞方知采药迷。柳舞鶑啼春雨过，花香人醉夕阳低。规模尽可垂千古，却恐无诗为品题。
百年身已任浮沉，但得幽居不厌深。鹤立庭阶花寂寂，鶑声池馆柳阴阴。看书消豁三竿日，琢句驱驰一寸心。莫为无才人所弃，携壶野逸自相寻。
中宵浩彩泼苍冥，人静櫺空物象清。若以升沉为得失，求之见识却分明。烟迷野草牛先喘，露滴檐枝鹊自惊。此地琢磨功业就，昌黎合弃短长檠。
白发萧萧万事忘，安闲过似老渔郎。半窗残日敲棋响，一院秋风捣药香。浇菊旋分苔涧水，开松新架草堂凉。过从皆是诗朋友，开口何曾论短长。
一生玉雪照人间，古意因君唤得还。丹凤未应栖恶木，白云又见出空山。吟分柳色春风暖，船载梅花月夜闲。从此共谁歌大雅，羁孤寒影欲追攀。
僧持咒语下层峦，远客无言自倚栏。龙带雨归阴洞暗，鹤冲烟入暮松寒。奔腾瀑布穿云落，断裂碑文刮藓看。未有因缘来此住，三生石上指空弹。
沉香亭北何时去，饭颗山前瘦一生。已悟本心元有道，可能浮世便无名。江梅索笑何郎句，秋菊餐英楚客情。天意未教头白尽，合应留取短长檠。
宽闲中立大规模，民亦相随入正途。爱物只凭心造化，养生无出定工夫。山移别圃新花木，鹤立闲厅古画图。印匣不开公事少，一帘春雨梦江湖。
方今选牧匪为轻，果见名邦付老成。白发益坚忧国念，丹心常蕴爱君诚。月迁花影尨无吠，风舞棠阴鹤自行。看着碧澜堂下水，与君政事一般清。
德大才优世所宗，汉唐诸老莫如公。高明正直行王事，耿介清廉继父风。六邑人居条教内，万家春出笑谈中。即看诏促归清禁，手把梅花马首东。
神仙来守神仙地，铭石庭空画戟森。道接圣贤韩愈学，诗关风教杜陵心。二年鼓角传清调，万古溪山得赏音。即有诏书催入觐，金莲夜草玉堂深。
秉芳独向章泉老，四海儿童以字传。特诏难更高士服，好诗多入贾人船。行窝冷落熙宁后，放鹤风流景祐前。一代典刑能几见，愿从几杖阅耆年。
书说曾传到剡中，不图今见古人风。间生伊洛二三子，安得龚黄十数公。仁性未尝离日用，道心元自与人同。絜斋衣钵慈湖学，愿发精微一启蒙。
次第瞻山看水流，夜台中閟忆三秋。新松成行如人长，老鹤无言似我愁。僧奉晨昏惟茗供，儿悲霜露只苹羞。结庐终岁关心事，怊怅钟声出暝楼。
金鱼锁合兰缸小，酒不支愁寻睡早。梨花欲堕风更寒，燕子不归春自老。流苏护帐香云结，三十六簧清吹咽。缄书欲寄湘水深，城乌啼落花西川。
云阴漠漠雨潇潇，坐兀归舆野兴遥。石磵水流苔路滑，竹篱秋去菊花焦。谁将束缊求山火，自立寒谿问板桥。官事奔奔何日了，倚松临水羡渔樵。
宝香熏彻碧莲台，别驾寻僧日暮回。听雨斋前惊树长，浴云池上看花开。青山久不逢坡老，玄鹤亲曾识辨才。二老风流如昨日，百年诗石未苍苔。
一生贫乐鬓成丝，前辈风流及见之。道外无营偏爱画，静中有趣只吟诗。云生茅屋湖山近，秋满荒园橘柚垂。见说地幽人罕到，自同妻子种江蓠。
晓汲三泉洗砚回，要看奇石立苍苔。骑馿应为寻诗出，放鹤还知有客来。一井清寒宜茗饮，千林黄落独梅开。他时老圃如能学，只乞山中橘本栽。
东野山人有晋风，归来三径自栽松。锦囊句好闲中趣，铅鼎丹成静处功。无事杖藜随野鹤，有时隠几看晴峰。长江近日风波恶，莫向深渊下钓筒。
清晨闲上郁孤台，鼓咽谯楼角更哀。病叶满山难独扫，狂花一树为谁开。泉枯石井狮空吼，雨暗荒池凤不来。欲向江东问仙老，海风吹浪驾舟回。
凝香句满空同石，静向东山卧白云。夫子自能明易学，众人谁解识玄文。空江短棹浮诗卷，别岸飞花扑练裙。到得带园春已过，煮茶应共竹间分。
青霞道士来相见，手阅东山诗一卷。句里明知山水心，笔端照见烟霞面。昨宵梦上寥阳殿，仙官敕作青霞传。传成不及卷中诗，罚读灵歌三百遍。
万山环拱祝融尊，紫盖前趋若骏奔。火德中天扶日月，炎方一柱镇乾坤。久无执贽来侯牧，空有穹碑立庙门。北望中原青一发，凄其四岳正尘昏。
天恩下释湘累客，心事悠悠月满船。种药已收思病日，著书不就负残年。杂花怪石分人去，老竹荒亭入画传。归梦鉴湖三百里，白鸥相候亦欣然。
玉节先期泛禊川，携壶与客上楼船。江亭野寺山山好，梅子樱桃树树圆。看竹静行松下道，瀹茶寒汲石根泉。清游尽日惟觞咏，不学兰亭悦管弦。
崧岳重生再及申，望余两日正青春。熊罴五十年前梦，龟鹤三千岁后身。故地寂无南牧马，桂枝新有北归人。黄封赐酒堪为寿，愿颂庄周上古椿。
池边梅花种几时，枝柯古怪苔纹围。可怜守分不入宜，开时却有天然姿。因看冬夜月初上，景象森然最难状。梅枝写影已清奇，不用画师作图障。
凡花虽艳艳在眼，梅花带清清入骨。时人喜艳不喜清，绮言丽语寓轻忽。池边之梅格又高，霜月次第上林皋。平生爱梅被梅恼，梅亦怜吾非年少。
夭桃倡杏羞蕋红，东风未传第二讯。忽吹山头云拥墨，细听檐牙雨成阵。公堂閴寂春昼长，病夫兀坐湘竹床。童子添火深炷香，万念不生两相忘。
浮云四散雨意浓，小池水满不可容。前度久晴今久雨，绿笺端欲问太空。太空高兮渺无路，风力翦丝得小住。农家一饱庶有期，笑杀春深脱布袴。
山头墨云未肯归，闸边积水正涟漪。去年苦旱望甘雨，今年久阴藏晴曦。天心人意默相契，雨多不止尺入地。讼风拟学韩退之，深恨绿笺无好辞。
江潮冲田渐成地，地久归咸有其味。小民泥炉候泥干，勺水煎盐求浅利。农家耕田望秋成，煎盐得钱尽力争。呜呼小民尽力争，农家辍耒愁空生。
墨云偶过雨数点，万叶辞柯霞山崦。风声怒号作新寒，断蹊曲港路艰险。山中之民屋盖茅，丰岁往往成乐郊。分有大小随分足，旋折豆秸煨冷粥。
三雀相逐枯竹低，鼠狼睥睨雀高飞。可怜一雀翎翅短，天寒日暮充尔饥。充作饥肠仅一饱，雀雀悲鸣犹未了。至今不敢视枯竹，拣得寒林深处宿。
群牛见水身半湿，水浅泥深踝全入。摇头摆尾缓缓游，群牛相呼卒未休。牧童在旁短鞭指，童既无言牛渐迩。人牛两忘日自长，水茫茫兮禾苍苍。
三十五日不见君，今番宠访又三旬。喜君风度胜似旧，未暇取酒细论文。西关之西蒋湾北，随分各有数间屋。只待梅花摘索开，共君清赏意自足。
玄蝉声清入吾耳，暑气骎骎犹未已。残花挺挺留鹿葱，娇态娉娉是荷婢。偶然一雨云纫裳，池边雨过风送凉。小虫深集杨柳影，一段笙歌清更长。
山城并水寒较早，鸳瓦新霜写花草。五朝三朝风萧萧，九日十日云飘飘。秋将归去冬又至，寒色不遮万山翠。小窗倚徙片时间，有美人兮隔江水。
屋上三日留干雪，添得人间讶奇绝。不须待伴窘风雨，只要呈祥了时节。小儿戏拾疑是花，舞低婆娑最堪夸。最堪夸处渐堆积，生寒到骨思归家。
功名落落俟天时，险阻艰难定汉基。老子挂冠从早岁，诸公颂德尽良规。既知中夏驰清誉，合去芗林赋好诗。事到百年方始定，晴窗细与拂乌丝。
披披云阵从东去，薄薄晨光向北开。花态最娇依宿霭，柳枝无力辊香埃。心清更觉虚檐远，事少缘无俗客来。野鸟互吟闲自在，三三两两啄莓苔。
青灯点粟伴窗幽，检尽诗篇倦即休。万事如云同舞燕，此心似水羡飞鸥。客来不过谈闲事，我壮须当办小舟。雨杂风声欺客枕，清眠无梦两悠悠。
今年梅雨已淋漓，梅尽多时雨意痴。漫说池荷能润色，岂知岸柳亦颦眉。一天黯黮云阴𣨼，六月清凉客子宜。兀坐小楼香半线，纷纭万事只心知。
秋带凉风叶互鸣，风随潮汐候时生。导源甚远纹微起，乘势初来花转轻。白鹭几枝闲可画，晴山数点晓犹明。偶来又作诗中计，久矣难成五字城。
月魄诗魂两鬭清，却嫌歌管揭危亭。遥知山鬼形难遁，谁洗天公眼暂明。物外风光何皛皛，人间爝火谩荧荧。酒狂径欲骑鲸去，一拂鸿蒙散窅冥。
我与懒翁非浅交，向来寓止在西郊。绕庭草际绿浮色，满槛花梢红解苞。只要同心胜胶漆，岂缘一字倩推敲。四年会面休深叹，辛苦扬雄述解嘲。
一幅吴笺秋满天，几回书字欠人传。知君性懒存吾道，顾我官闲只旧年。诗句炼成犹未稳，酒杯空泛未曾传。庭前柏子西来意，近日能明若个禅。
富贵功名莫问渠，闲中气味复何如。年来格外添新句，夜静灯前理旧书。用拙不妨存我性，得时未免驾高车。君家文献人难比，会见芳名上玉除。
眼看珠玉混泥涂，奇货何人解与居。卖剑买牛知已晚，坏车杀马计何疏。卑飞莫辨鸡群鹤，高义难兼熊掌鱼。却羡临川王介甫，爱君独上万言书。
皮骨三年走道涂，移文良负北山居。甘贫我固轻诸阮，勇退吾犹耻二疏。好著短衣看射虎，休弹长剑为无鱼。人生识字多忧患，饱睡从今莫读书。
春风花草绣林皋，索莫谁怜止酒陶。晚学文章真末技，早知州县亦徒劳。年光可叹石中火，人事休磨笑里刀。分外更须贪富贵，如求兔角与龟毛。
未工射雉怯如皋，欲挂衣冠慕老陶。莫为功名多戚戚，须知身世两劳劳。求鱼切戒空缘木，买犊不妨先卖刀。未有田园作归计，年来留滞感潘毛。
冠世文章李翰林，掀天功业汉淮阴。抹靴捧砚荣虽甚，受钺登坛眷益深。远窜夜郎挥老泪，生擒云梦负初心。穷泉二子应追恨，不解君前早脱簪。
倦看冠盖闹如林，梦想扁舟破晚阴。步月南楼情不浅，卧风北牖味殊深。朱旗黄纸非吾事，木板青衫负壮心。游宦半生成底事，鬓丝零落不胜簪。
年来典尽鹔鹴裘，远宦深惭马少游。痛哭恨无裨国论，偷安终不为身谋。谁怜饥虎空摇尾，却羡寒龟暗缩头。但得渭川千亩竹，也胜霜鬓取封侯。
几年无梦到凌烟，身似春蚕已再眠。寡合荆人和白雪，独醒蜀道上青天。渔樵好去任争席，富贵傥来羞执鞭。见说高真足官府，不妨长作地行仙。
老人痴钝性可憎，微子谁与为友朋。久废未容收颡马，一呼宁复责饥鹰。无缘下榻留徐孺，好去登门访李膺。吾道不行吾已矣，短桴浮海要同乘。
久无名酒共君倾，静对溪山悦我情。雨沁荷花多退色，风穿梧叶强成声。乾坤纳纳从来大，岁月堂堂未用惊。甚欲著书传后世，只愁议论太平平。
见说楼君用志佳，曾吟雪句被人夸。来从天外无非雨，散在人间尽是花。偶到铜陵寻旧友，归由宣郡弃生涯。碧云暮合愁偏聚，孤冢累累日易斜。
侵晨风雨暗城楼，渺渺蒲帆海尽头。远景暂烦双目送，清游不负此生谋。半杯绿蚁冲寒色，几个白鸥分客愁。相近梅开迟雪舞，肯容兴尽剡溪舟。
簿书才了听蜂衙，闲到池边景渐佳。云亦有心时散影，风都无力晚生花。劳神空觅三年艾，妄想休乘八月槎。睡思全清还解否，歙瓶新瀹建溪茶。
二年薄宦在金台，墙角双扉向晚开。罕有金貂来换酒，且看野马共浮埃。已书下考甘平进，久律吾身愧不才。却喜清贫如昨日，知心相识自然来。
负丞虞水恰年余，谁信官居似野居。乍起柳风清午枕，久因梅雨理残书。眼前毁誉何须较，酒里功名定不虚。只把廉勤替疏拙，翻嫌苦苦学悬鱼。
天然标致出群品，绿叶青枝说太狂。卯酒醺酣红玉软，春风触拨瑞龙香。清臞尚余山泽相，淡薄强随时世妆。更道北人初不识，杏花应不敢承当。
两日闲为汗漫游，谿边长是唤扁舟。杯盘草草同真率，笑语悠悠得细酬。别墅桥欹泥没膝，东园亭小雨沾头。不知桃李都开遍，更趁残花一醉休。
一片云飞雨趁来，常年此候捷如雷。满天尽黑都吹散，俄顷还明又复回。准拟却无真失望，等闲易有竟难猜。化工若念农辛苦，早赐倾盆亦快哉。
天时人事逐番新，转盼初秋感慨频。月傍银河移扇影，天留丝雨洗香尘。民间但欲逢丰岁，酒里何妨换好春。一笑且随吾意适，燕支菱芡伴盘珍。
事业从教下泷舠，一年窃禄在江皋。腥污砧几憎蝇赋，爱护文书却鼠刀。风约浮萍云叠岫，日藏老桧雨翻涛。深惭无补公家事，只愿年丰弓载櫜。
清时补外驾朱轓，德政碑成达帝阍。都把功名垂竹帛，尽留官职付儿孙。生前花药千株在，身后词章几卷存。履道宅边云黯黯，知谁挂剑酹清尊。
忆昨家君出帅时，惟公英气少人知。要除五事心常在，费尽千言气不卑。渺渺淮波纷櫂檝，晶晶霜日照旌旗。论功未尽还知否，应有名贤为立碑。
旧年浙右水连天，闻说闽中水亦然。官里劝分虽遍及，民间悭籴为无钱。大风拔木扬尘土，细雨打花空媚妍。甲子一晴差可喜，农家只愿屡丰年。
世人大半爱渔樵，不道渔樵心志凋。漫钓溪鱼临月夕，每沽村酒怕霜朝。檀栾男女衣蓝缕，澹泊生涯舟荡摇。偷得片时相对语，从头至尾尽无聊。
官舍如舟近古河，隔河老木尚新峨。森罗星象萤分度，经纬水纹鱼掷梭。月满秋容随处好，风含凉意向人多。香蒲泉石供清玩，遥忆骚翁在涧阿。
小小禅房若个宽，氎巾楮帐护幽闲。贪看天外云千变，忘数檐前竹几竿。老衲咒经祈雨切，臞翁煮粥当晨餐。早知一念能持静，不学槐安蚁走盘。
一双姑恶屋边啼，飞入垂杨伴夕晖。不悟形骸非昔日，但思怨恨没休期。妇闻𫝮语犹翻悔，汝得佳名免此讥。事事直须存分义，从今缄口莫相疑。
冬晴日暖如春天，墨云忽过雨生寒。定飞柳絮呈农瑞，未放梅花到酒樽。历尾无多更旧岁，笔端不韵祇陈言。须臾刮地风声壮，吹折南墙老竹根。
兀坐茅檐意自闲，哦诗因得数苔斑。一番雨过归寒水，数片云浮叠晚山。近日阴晴多不定，自来冷暖不相关。春深泛棹清溪上，稳钓渔村三两湾。
泛观物理任天机，莫泥春残事遽非。蝶粉鶑衣阴处泊，燕泥鸥雪雨中归。装成闲景真堪玩，写入清吟细解围。一榻凉风清午暑，拙翁睡起理𫄨衣。
今春醵饮咏春亭，水阔山遥眼界清。前度来时多值雨，今番到此却逢晴。蚕方三幼餐干叶，燕喜双飞泊短楹。小别诸君休作恶，阳关四叠不须成。
当年迂叟圃初成，野草闲花不记名。康节巾车临小径，东坡诗板照高楹。久知气象归前辈，拟学规模愧后生。惟有至公能格物，莫将险躁起心兵。
堪笑吾家五亩园，新添石岸筑云轩。眼看流水清无底，面揖群山翠欲奔。拂拂好风凉入座，娟娟明月影侵门。弟兄岁晚团栾处，自摘青蔬荐酒尊。
与世相违愿不才，春残花底尚衔杯。诗从碧雾愁边得，门向青山好处开。东里沈君投檄去，西邻韦叟趁闲来。喜无俗驾知予懒，坐看庭阴閟古槐。
前朝晴暖昨朝寒，细雨催花声不闲。处处闭门扫蚕蚁，家家垂柳隠绵蛮。东湾泛艇看人渡，北埭扶筇向晚还。惟有群山怕陈迹，轻烟冉冉薄螺鬟。
虚庭幽閴日阴移，旋拂藤床近小池。云自悠扬峰叠叠，风常和暖日漪漪。青衫漫仕安愚分，白酒初𥬠满屈卮。竹外流萤三两个，微光犹足映书帷。
篮舆轧轧过西村，小麦青青雨露恩。山色无穷开远近，民家守分度昕昏。僧精持课归林下，客自携尊醉竹根。每日尘氛牵百念，要须结屋浸溪痕。
郁李花开春渐残，海棠犹自映杯柈。燕随风舞迎人暖，鸠唤雨来连夜寒。两水中分清可烛，群山环揖秀堪餐。儿童成队逢寒食，纸剪飞鸢贴雾端。
秋深雨意转连绵，声到枯荷清未眠。久悟是非姑掩卷，且看童稚互摊钱。园蔬土润青堪馔，径竹行疏翠可怜。賸喜病夫今已健，碧腴膏莫问人传。
的知前圣定曾来，山脉深长景渐开。霜干都无新气象，风幡不染旧尘埃。渔樵虽过何尝问，父老相传莫浪猜。惭愧修公坚有请，依前题作小天台。
海隠方搜催雪诗，韦郎落笔补新辞。云边花舞琼千点，座上风流玉一枝。如许寒光宜应瑞，不胜幻色又添奇。政须瀹茗清灵府，尽把文章润色之。
水痕依绿四无边，雨脚垂檐细更妍。杨柳不遮愁处眼，牡丹犹倚醉时肩。纷纷灯火疑星灿，汩汩声名类蚁旋。闲凭蓬窗仍感旧，开箱重为整诗篇。
崎岖山路记曾游，谁识为臣去国愁。柏府官中羞豸角，桐江台上愧羊裘。重违君命留行者，既竭吾才归去休。霜露感人千里思，松楸未扫已三秋。
山中有水水中洲，欲访蓬瀛此处求。孤屿插天如搢笏，危亭临渚似飞楼。并崖香草仙余药，隔岸人家风引舟。个里藏修功行满，弘文学馆快情游。
归来鱼鸟亦相亲，草创山塘谩以名。旋筑堤防留水住，尽除菑翳听松声。族姻语语人情洽，云势阴阴天气清。好续溪山真率会，从今八景又重成。
多士新弹贡禹冠，对天忠切动龙颜。胪传声彻颁袍笏，燕喜筵开肃佩环。乐奏箫韶成广内，诗成奎画照人间。微臣捧诏惭疏拙，也抱传宣拜赐还。
殷勤主礼重宾荣，弭节新堂庆落成。语熟不妨移座密，更长那复记杯行。辖投相共传佳话，榻下于今见故情。太史定知牛斗分，客星也傍使星明。
记得溪山横膝语，何时解取世科收。荐名恰在二八数，屈指重来四十秋。岁月滔滔催后进，功名冉冉继前修。福州得捷知安福，更愿君恩赐状头。
一别居诸岁月增，遥闻此景画难能。潮田种稻重收谷，道路逢人半是僧。城里三山千簇寺，夜间七塔百枝灯。常年六月东山里，地涌寒泉漱齿冰。
鹿鸣今日宴佳宾，六万场中一百人。鳌岭峰前连巨钓，龙台高处耀修鳞。假途文字皆由命，实地功名好致身。得意春风马蹄速，杏园交庆绿袍新。
辛勤场屋一书生，六卷时文谩策名。身事两朝奚所补，恩覃五世亦何荣。前人庆泽宜丰报，尔辈官曹讵可轻。移孝为忠斯不负，更须勤学绍家声。
江山到处堪图画，风月无边自古今。但要清明如外境，便分动静即吾心。坡仙取用原无尽，康节登临岂浪吟。天理流行须体识，莫将嘲弄费光阴。
培芳草创强铺筵，画出清明三月天。长少团栾还五世，笑谈邂逅集群贤。或歌或弈杯无算，非竹非丝乐自然。过则相规善相勉，须令和气蔼无边。
江关千里隔山川，有弟能来慰眼前。方喜雁行随处乐，可堪蟾影别时圆。暑行勿亟宜强饭，湍激多惊莫问船。归到家山相劳苦，团栾恰是菊花天。
翛然古木湛然池，乐意相关自造微。庄子非鱼真实问，海翁狎鸟本忘机。樽中有酒逢人酌，琴上无弦信手挥。秃尽剡藤吟不就，妙哉川泳与云飞。
君恩岁序两俱新，鸾诰叨荣鹤发亲。天上龙光疏雨露，堂前燕笑寿松椿。孙枝子舍皆腾踏，兰省璧池交问津。此去椒盘重献颂，斑衣中有绿衣人。
诗句寻芳自抑扬，一观佳什觉心降。山中玉蕊虽无数，天上琼花孰有双。愧我未能瞻后土，荷君分惠到南窗。从今可小中兴瑞，大地移根到此邦。
家有园池乐寿康，四时随分得徜徉。鱼游春水吾同趣，莲拆秋房客共尝。风里松声传古调，雪中梅蕊验初阳。官闲身老犹帮俸，家有园池乐寿康。
家有园池乐寿康，闲中日月觉偏长。睡余携幼游花圃，饭后呼童给鹤粮。堆案纵横书数册，随盘欢喜酒三觞。客来问我浑无事，家有园池乐寿康。
家有园池乐寿康，君恩广大寿无疆。玉龙自是神仙骨，紫殿容依日月光。不织不蚕时赐帛，无功无过岁支粮。老臣得此知惭愧，家有园池乐寿康。
家有园池乐寿康，抚存松菊未为荒。斛租不及胡椒数，樊圃何如步障长。静里谩看猿弄臂，闲中时听鹤鸣吭。山林阴密宜藏拙，家有园池乐寿康。
家有园池乐寿康，人生何用苦干忙。三冬惯曝茅檐日，九夏贪眠竹簟凉。大写文书遮老眼，熟煨芋栗饱枯肠。无荣无辱浑无事，家有园池乐寿康。
家有园池乐寿康，北窗何敢傲羲皇。池开满引灵渊脉，户厂西迎太乙光。初节易渝谁保晚，好人难做必观常。老来自适闲中趣，家有园池乐寿康。
家有园池乐寿康，晴檐曝日小春阳。炉存榾柮火难过，𧣴酌芹蔬味更长。更觉寒威潜出户，便令和气复连床。团圆家庆堪图写，家有园池乐寿康。
家有园池乐寿康，浮云富贵利名场。栏栽药相扬楼美，坛植花王姚魏良。忘机久结盟鸥社，得意闲观狎鹭塘。提壶挈榼堪游赏，家有园池乐寿康。
凉风九月菊花天，路近龙门自坦然。胜友如云儒雅集，雄文丽藻灿连篇。平时学问勤攻玉，圣世功名好着鞭。黄屋临轩新策士，姓名一一听胪传。
得得高轩到涧泉，真成空谷喜跫然。三诗惠我惊人句，八秩如公现世仙。一见长身知润德，颇疑盛际有遗贤。君王已获非熊兆，钓隠如今起渭川。
袖有银毫刺史章，先生不是薄淮阳。倦游谁不思三径，勇退今惟见一堂。讲席有功周子学，义田无愧范公庄。忍闻耆旧铭旌举，此语吟成泪数行。
风露增凉晓气清，崎岖取路绕沟堘。早田得雨秋耕遍，晚稻如云岁事登。古涧蛇行泉曲折，崇冈虎踞石棱层。撩人野兴皆诗料，自愧尘埃谢不能。
四山环抱似围城，石屋中间地砥平。天隔俗尘飞不到，神开宝藏画难成。岩分上下光皆透，水有往来踪不明。可惜韩张期界上，当时过此未知名。
天涯十载无穷恨，老泪镫前语罢垂。明发又为千里别，相思应尽一生期。洞庭波浪帆开晚，云梦蒹葭鸟去迟。世乱音书到何日，关河一望不胜悲。
天际晴霞欲变春，高楼分手泪沾巾。荆吴渺渺孤舟远，江海悠悠白发新。万事蹉跎堪更问，十年离别亦何频。江村几处梅花发，明日相思是旅人。
渺渺孤帆去几程，悠悠天际望湓城。一身避乱辞乡国，千里相思隔弟兄。猿叫匡庐寒暮色，雁过彭蠡带秋声。江湖此去方漂泊，肠断风尘远别情。
西楼孤绝倚天青，我爱明河对户横。露满碧梧风屡起，烟消绿峤月初生。仙人共酌丹霞酒，逸侣同吹白玉笙。不向此时穷笑傲，更从何处豁高情。
悠悠远别半生悲，白日相逢又语离。海内风尘惊不定，天边消息到何时。洞庭旅雁春归尽，瓜步寒潮夜落迟。惆怅孤舟从此去，江湖未敢定前期。
平芜古堞暮萧条，归思冯高黯未消。京口寒烟鸦外灭，历阳秋色雁边遥。晴江木落长疑雨，暗浦风多欲上潮。惆怅此时频极目，江南江北路迢迢。
梦向三江买钓船，挂帆西去白云边。窗开晓色香𬬻现，门落寒声瀑布悬。百年酒兴陶彭泽，四海诗名孟浩然。何日真寻尘外迹，焚香酌茗话先贤。
高阁冯空浩荡开，当时遗迹几荒苔。烟含晚市悠悠见，沙带澄潭渺渺回。此日登临分壮气，百年沦落忆雄材。可怜万古神交意，日暮荒凉一叹哀。
昏昏醉睡慵朝起，日日柴门待暖开。春至任从花鸟笑，客来还仗酒樽陪。移舟动觅依江柳，策杖时能访早梅。忽忆使君联骑出，此时乘兴几衔杯。
江国归心一雁牵，河楼分手数杯传。千崖万壑秋声里，匹马孤帆落照边。牛渚寒波翻极浦，荆门晚树合遥天。他时莫枉瑶华问，南北相思各渺然。
浦口停留待信风，城边落日乱流通。梧桐院落秋声里，橘柚人家晚照中。棹歌几处惊寒切，砧响千村入耳同。日日愁心西北望，汉阳枫叶落无穷。
夜闻估客送将归，葭菼萧条月色微。万里江湖何处极，孤舟鸿雁自相依。杯抛黄菊干赊酒，城掩清砧罢捣衣。不奈此时心断绝，长沙南去故人稀。
丁年剑气欲凌云，况复才华迥不群。投笔几回思出塞，赋诗此日去从军。沙场青草时差缓，淝水红旗捷屡闻。玉帐元戎桑梓旧，行看幕府策奇勋。
旅思遥遥倦向南，谁家烟火起晴岚。孤城归鸟连寒角，极浦斜阳带远帆。枫叶自能悲楚客，竹枝何用怨江潭。今朝欲写风波恨，千里书成手自缄。
王师北伐何仓卒，六郡丁男亳州骨。空见朝陵奉使回，群盗翻来旧京阙。襄阳兵马天下雄，尚书兄弟才杰同。偏裨入救嗟已晚，万国此恨何时终。
四方群盗苦未平，况闻中原多甲兵。百年雠耻幸已雪，何意复失东西京。呜呼机事难适至，成败君看岂天意。战骨连营漫不归，空流烈士中宵泪。
门敲石鼓叩神灵，洞府巉岩杳霭深。直欲九渊惊睡玉，须凭一炷𦶟香沉。几年曾救桑林旱，今日还书鲁史霖。妙句不妨留大涤，要知栖凤也来吟。
谁挽天河响落山，潮声半夜到江干。倒流三峡水何击，卷起千堆雪正寒。想是蛟从其下舞，料应龙在此中蟠。如君大手留吟笔，千古坡诗可并观。
鼎沸渔阳塞马鸣，中兴鸿业幸天成。且为当世邦家计，宁问他时父子情。李郭功名无可憾，元颜文字有何评。若能铭刻燕然石，方许雌黄此颂声。
山阴盛事今寥落，千古风流属晋阳。况有林泉当列坐，不须弦管送流觞。醉挥金椀青春客，自濯尘缨白发郎。一笑相看能几许，却怜马首路岐长。
天迥云收霁色空，乔林还绕寺当中。阴森小径千重竹，萧飒虚亭四面风。暮霭不兴山抹黛，夕阳西下水流红。自惭怯懦承庥庇，安得民称几寸葱。
书家宝晋殆犹龙，妙用通神五指中。墨海波澜无定势，玄云夭矫欲随空。格高韵胜存人品，脚阔头空笑俗工。建绍圣人精鉴赏，夺真移在玉屏风。
自叹年余七十翁，道山重上摄高风。一封疏奏胆如斗，三请投闲气直虹。宪节可能摅蕴抱，男儿到底要英雄。江皋父老如相问，为说吾今计亦东。
雪岩偶得片时留，倾倒清尊兴未休。香积寻常分药水，禅林自昔枕江流。羊肠盘转层崖荫，山腹空悬古洞幽。谈笑相逢情更厚，何当携手约重游。
禅林高耸倚晴空，梯上层峦紫翠重。云气下成风雨阵，岚光高接斗牛宫。流泉药水瘳民疾，古洞神仙有路通。窃欲扪萝登绝顶，细将民隠达天聪。
艺业难精最是诗，千差万别信难知。还须倒岳倾湫手，却有惊天动地时。鸟迹论书方古雅，龙媒入画始权奇。夷然便欲趣平淡，此法谁传我亦疑。